HU Az Európai Unió Hivatalos Lapja C 14/1

Hetedik éves jelentés az Európai Uniónak a kézi lőfegyverek és a könnyűfegyverek destabilizáló felhalmozódása és elterjedése elleni küzdelemhez történő hozzájárulásáról szóló, 2002. július 12-ei 2002/589/KKBP tanácsi együttes fellépés végrehajtásáról

2010/C 14/01

BEVEZETÉS

2007 folyamán az együttes fellépés céljainak megvalósítása során az Európai Unió és tagállamai továbbra is aktív szerepet játszottak valamennyi regionális és nemzetközi fórumon. Az ENSZ-közgyűlés 62. ülésszakán az Első Bizottság ülésén valamennyi uniós tagállam támogatta az államok számára a kézi- és könnyűfegyverek tiltott kereskedelmének megfékezéséhez, valamint e fegyverek begyűjtéséhez nyújtott támogatásról szóló, Mali és az ECOWAS által előterjesztett, majd konszenzussal elfogadott határozatot. Tizenhét uniós tagállam a Kolumbia által előterjesztett, a kézi- és könnyűfegyverek tiltott kereskedelmének minden formájáról szóló határozatot is támogatta.

Az Unió – több együttes fellépés végrehajtásával, valamint az uniós tagállamok által nemzeti alapon támogatott projektek révén – továbbra is támogatást nyújtott harmadik államoknak a kézi- és könnyűfegyverek destabilizáló felhalmozása elleni küzdelemhez.

Együttműködési és fejlesztési politikája keretében az Európai Bizottság továbbra is jelentős szerepet játszott a kézi- és könnyűfegyverekre vonatkozó európai uniós stratégia végrehajtásában. A Bizottság 2007-ben folytatta a kézi- és könnyűfegyverek területén a földrajzi (leginkább az Európai Fejlesztési Alap) és tematikus eszközei keretében kifejtett tevékenységeit.

2005. december 15–16-án az Európai Tanács elfogadta a kézi lőfegyverek és könnyűfegyverek, valamint azok lőszereinek tiltott felhalmozása és kereskedelme elleni küzdelemre vonatkozó EU-stratégiát. Ez a dokumentum hangsúlyozza, hogy az EU rendelkezésére álló többoldalú és regionális eszközök teljes mértékű kihasználása mellett az Európai Unión belül és a külkapcsolatokban biztonság és a fejlődés terén egységes EU-politikákra van szükség. A dokumentum politikai iránymutatásként szolgál az EU által a rendelkezésre álló különféle eszközök segítségével ezen a területen végzendő tevékenységek tekintetében, valamint a tagállamok számára egyaránt.

Ez a jelentés négy részből áll:

— az I. rész a kézi- és könnyűfegyverekkel kapcsolatos problémák megoldására irányuló tagállami erőfeszítésekkel foglalkozik,

— a II. rész a nemzetközi végrehajtási erőfeszítéseket tárgyalja,

— a III. rész a nemzetközi szervezetek munkájában való részvétellel és a hagyományos fegyverekkel, különösen a kézi- és könnyűfegyverekkel kapcsolatos regionális megállapodásokkal foglalkozik,

— a IV. rész egyéb megjegyzéseket és kapcsolódó információkat tartalmaz.

A jelentés a 2002/589/KKBP együttes tanácsi fellépést, valamint a Tanács által 1997. június 26-án elfogadott, a hagyományos fegyverek tiltott kereskedelmének megelőzésére és leküzdésére irányuló EU-programot tárgyalja. A jelentés a 2007-ben végrehajtott tevékenységeket helyezi a középpontba.

I. NEMZETI VÉGREHAJTÁSI ERŐFESZÍTÉSEK 2007 FOLYAMÁN

I.A. Együttműködés, koordináció és információcsere az igazgatási és a bűnüldöző szervek között

Az EU-tagállamok ez idáig az alábbiakat nyújtották be az igazgatási és bűnüldöző szervek közötti együttműködés fokozására irányuló, 2007-ben tett nemzeti erőfeszítéseikről:

AUSZTRIA

Ausztria tovább erősítette az igazgatási és a bűnüldöző szervek közötti együttműködést, koordinációt és információcserét. 2007 során minisztériumközi találkozókra került sor az Európai és Nemzetközi Ügyek Minisztériuma, a Belügyminisztérium, a Gazdasági és Munkaügyi Minisztérium és a Védelmi Minisztérium között.

A fegyverexport ellenőrzése jelentősen javult a 2005. évi új külkereskedelmi törvény és az azt követő, 2006. évi külkereskedelmi rendelet révén. E végrehajtó jogszabály az engedélyek kiadását összehangolja a fegyverexportra vonatkozó uniós magatartási kódexben foglalt megfelelő rendelkezésekkel, és azt az osztrák kereskedőkre nézve kötelezővé teszi. Ezenfelül a bróker és a brókertevékenység fogalmát a fegyverkereskedelem ellenőrzéséről szóló 2003/468/KKBP tanácsi közös állásponttal összhangban határozza meg.

A hadianyagokról szóló osztrák rendelet és a Gazdasági és Munkaügyi Minisztériumnak a hadianyagoktól eltérő haditechnikai eszközöket tartalmazó listája összhangban áll az Európai Unió közös katonai listájával. A külkereskedelmi törvény szerint az EU közös katonai listáján szereplő tételek kivitele, tranzitja és a velük kapcsolatos brókertevékenység engedélyhez kötött. Az EU közös katonai listáján szereplő termékek Közösségen belüli kereskedelmére – néhány kivételtől eltekintve – nyomon követési eljárás vonatkozik. A katonai célokra alkalmas hagyományos fegyverrendszerek kifejlesztésével, gyártásával, kezelésével, működtetésével, karbantartásával vagy egyéb szervizelésével, készletezésével, tesztelésével és terjesztésével kapcsolatos műszaki segítségnyújtás nem engedélyezett a következő esetekben: ha e segítségnyújtás ellentétben áll az uniós közös álláspontok vagy közös fellépések, EBESZ-határozatok vagy az Egyesült Nemzetek Biztonsági Tanácsának kötelező erejű határozatai alapján hozott korlátozó intézkedésekkel.

Ezenkívül a védelmi miniszter által elfogadott egyik rendelet felsorolja a megsemmisítendő hadianyagokat és egyéb fegyvereket. Ez a lista az EU és az EBESZ meghatározásain alapul.

Ausztria az általa 2007. október 24-én az Európai és Nemzetközi Ügyek Minisztériumában tartott nyílt napon felhívta a figyelmet a kézi- és könnyűfegyverek (SALW) által okozott problémákra. A kézi- és könnyűfegyverek tiltott kereskedelmének borzasztó hatásairól poszterek és dokumentumfilm tájékoztatta a nyilvánosságot. Ezenfelül a Nemzeti Védelmi Akadémia (Béketámogatási és Konfliktuskezelési Intézet) jelentést tett közzé a kézi- és könnyűfegyverekről, és konferenciát szervezett a témáról.

DÁNIA

Az általános rendszer Dániában

A dán Igazságügyi Minisztérium felelős a fegyverekre és a robbanóanyagokra vonatkozó dán jogszabályokért, amelyek a kézi- és könnyűfegyverekre vonatkozó szabályozást is magukban foglalják.

A fegyverekre és a robbanóanyagokra vonatkozó dán jogszabályok rendelkezései szerint kizárólag az igazságügy-miniszter vagy az általa meghatalmazott személy által kiadott engedély birtokában engedélyezett a fegyverek és lőszerek behozatala, előállítása, megszerzése, birtoklása vagy viselése.

A jogszabályok kimondják továbbá, hogy az igazságügy-miniszter külön engedélye nélkül tilos exportálni bármilyen fegyvert vagy robbanóanyagot, ideértve a lőszereket is. Ez a rendelkezés a kézi- és könnyűfegyverekre is vonatkozik.

Az igazságügy-miniszter felhatalmazta a helyi rendőrségi körzeteket a kézi- és könnyűfegyverekre vonatkozó egyes fent említett engedélyek (lőfegyver birtoklása stb.) kiadására.

Adatbázisok és nyilvántartások

A dán rendőrség központi elektronikus adatbázist (rendőrségi fegyvernyilvántartás) hozott létre, amelyben a lőfegyver-viselési engedély iránti kérelmek és a sima csövű vadászpuska stb. vásárlásokról vezetett nyilvántartások alapján nyilvántartanak minden, lőfegyvertartási engedéllyel rendelkező személyt. A nyilvántartás információkat tartalmaz az eltűnt lőfegyverekről és eltulajdonított fegyverekről is.

A rendőrségi fegyvernyilvántartás minden lényeges információt tartalmaz, többek között a fegyver kategóriáját és típusát, gyártmányát, a modellt, a jelölést (számot), kaliberét és egyedi jellemzőit. Minden fegyverhez egyedi azonosítószámot rendelnek. A rendőrség elrendelheti a fegyver azonosítószámmal való megjelölését, amennyiben a gyártó azt nem jelölte meg. A nyilvántartás korábbi adatokat is tartalmaz, és ezáltal lehetővé teszi a fegyver korábbi tulajdonosaira vonatkozó információk kikeresését is.

Az eltűnt lőfegyverekre stb. vonatkozó információkat a Schengeni Információs Rendszer (SIS) felé is jelentik.

Ezenkívül valamennyi dán fegyverszövetség köteles saját fegyvernyilvántartást vezetni, amelyben fel kell tüntetni minden, a szövetség és tagjai birtokában lévő lőfegyver adatait.

2004. október 1-jén a fegyverek harmadik országok (azaz a Dániától eltérő országok) közötti szállítását szabályozó új törvény lépett hatályba. E szabályok megtiltják a fegyverek stb. szállítását az ENSZ, az EU vagy az EBESZ fegyverembargójával sújtott országokba. Ezen túlmenően megtiltják a szállítást olyan harmadik országok között, amelyek nem adták ki a szükséges export- és importengedélyeket.

2005. június 14-én a dán parlament többek között a fegyverekkel kapcsolatos brókertevékenység szabályozását is bevezető rendeletet fogadott el. E törvény szerint az igazságügyminiszter vagy a miniszter által felhatalmazott személy engedélye nélkül tilos az EU-n kívüli országok között a fegyverekről és robbanóanyagokról szóló dán jogszabály meghatározása szerinti fegyverek stb. transzferét magában foglaló ügyleteket brókerként tárgyalni vagy lebonyolítani. Továbbá az EU-n kívüli országok közötti transzferek részeként tilos ilyen fegyvereket stb. vásárolni vagy eladni, illetve a fegyverek stb. tulajdonosaként ilyen transzfert lebonyolítani. A tilalom nem vonatkozik a külföldön élő állampolgárok által egy másik EU-tagállamban vagy az EU-n kívül végrehajtott tevékenységekre. A törvény a fegyverkereskedelem ellenőrzéséről szóló, 2003. június 23-i 2003/468/KKBP európai tanácsi közös álláspontot hajtja végre.

A Dán Országos Rendőrség 2007-ben intenzív és célzott nyomozást végzett motorosok és bandatagok körében többek között a fegyverek tiltott birtoklásának feltárása és az e miatti vádemelés érdekében. A bandatagok – és hozzájuk tartozó más személyek – közötti összecsapások során többször is sor került fegyverhasználatra.

Az Igazságügyi Szakértői Szolgálatok Országos Központja 2007-ben 949 fegyvert kapott bevizsgálás céljából. A Dán Országos Rendőrségnek nincsenek adatai a bandatagoktól elkobzott fegyverek számáról.

ÉSZTORSZÁG

A Külügyminisztériumon belül működik a stratégiai árukkal foglalkozó bizottság. E bizottság engedélyező szerv, amelyben a Külügyminisztérium, a Védelmi Minisztérium, a Gazdasági és Hírközlési Minisztérium, a Biztonsági Rendőrségi Hivatal, az észt Adó- és Vámhivatal és az észt Bűnüldözési Hivatal képviselői foglalnak helyet. A stratégiai árukkal foglalkozó bizottság mindig rendkívül fontosnak tartotta a stratégiai áruk témájával kapcsolatos képzés támogatását. A stratégiai árukkal foglalkozó bizottság rendszeres üléseit a Külügyminisztérium szervezte. Ezeken az üléseken fegyverszakértők és export-ellenőrzési szakértők egyaránt részt vesznek. Az ülések elnöke a Külügyminisztérium egy képviselője.

A rendőri prefektúrák minden évben akciókat szerveznek az illegális fegyverek és lőszerek állampolgároktól való beszedésére. Ezen akciók célja a tiltott fegyverek és lőszer mennyiségének csökkentése és a társadalmi biztonság fokozása. Az összes begyűjtött és lefoglalt fegyvert megsemmisítik.

A tudatosság erősítése

— A stratégiai árukkal foglalkozó bizottság kezeli és naprakészen tartja a Külügyminisztérium weboldalának export-ellenőrzési részét.

— Évente legalább egyszer szeminárium megrendezésére kerül sor.

— Az Adó- és Vámhivatal és a stratégiai árukkal foglalkozó bizottság tájékoztatja azokat, akik termékeiket külföldre szeretnék szállítani.

— Újságcikkek.

FINNORSZÁG

2007 februárjában találkozót tartott a kézi- és könnyűfegyverszakértők nemzeti koordinációs csoportja. A kézi- és könnyűfegyver-szakértők nemzeti koordinációs csoportjában a fegyverzet- ellenőrzéssel, a leszereléssel és a kézi- és könnyűfegyverek elterjedése elleni küzdelemmel foglalkozó minisztériumok képviselői, valamint a kérdéssel foglalkozó nemzeti nem kormányzati szervezetek képviselői vesznek részt.

A csoport többek között a finn kézi- és könnyűfegyverekre vonatkozó politika, a nemzeti, regionális és nemzetközi előírások és szabályok végrehajtása, valamint a kézi- és könnyűfegyverekre vonatkozó projektekhez nyújtott kétoldalú támogatás témáit vitatja meg. A csoport a Külügyminisztérium égisze alatt rendszeresen ülésezik, és tagjai között vannak a Védelmi Minisztérium, a Belügyminisztérium és a Kereskedelmi és Ipari Minisztérium képviselői is. Amennyiben szükséges, más hatóságok (vámhatóság, határőrség stb.) képviselői is meghívást kapnak az ülésekre. Rendszeresen meghívnak nem kormányzati szervezeteket is.

A lőfegyver-amnesztiára vonatkozó jogszabályt a Parlament 2003 végén jóváhagyta, és az 2004. január 1-jén hatályba lépett. A jogszabály célja az illegális és nem nyilvántartott fegyverek számának csökkentése Finnországban. A jogszabály hatálybalépése óta lehetőség van az illegális kézifegyverek, lőszerek és robbanóanyagok rendőrségnek való átadására anélkül, hogy ez bármilyen jogkövetkezménnyel járna, ameny- nyiben OR amennyi-ben a fegyvereket nem használták bűncselekményhez. 2007 folyamán összesen 3 202 lőfegyvert adtak át a rendőrségnek.

NÉMETORSZÁG

A kézi- és könnyűfegyverek és az azokhoz szükséges lőszer destabilizáló felhalmozódása és elterjedése, amely fenyegetést jelent a békére, a biztonságra és a fejlődésre, továbbra is súlyos aggodalomra ad okot. Németország elkötelezett amellett, hogy átfogó megközelítést alkalmazzon a kézi- és könnyűfegyverek, valamint az ahhoz szükséges lőszerek destabilizáló felhalmozódása és elterjedése elleni küzdelem és az ezek felszámolásához való hozzájárulás érdekében. E célkitűzések megvalósítása során Németországot mint az Európai Unió tagját az Európai Tanács által 2005. december 15–16-án elfogadott, a kézi lőfegyverek és könnyű- fegyverek, valamint az azokhoz szükséges lőszerek tiltott felhalmozása és kereskedelme elleni küzdelemre irányuló uniós stratégia vezérli.

A Külügyi Hivatal rendszeres üléseket szervezett a kézi- és könnyűfegyverek kérdéseivel foglalkozó nemzeti koordinációs csoport számára. Ezeken az üléseken minisztériumok, a közigazgatás, a nem kormányzati szervezetek és az ipar export-ellenőrzési szakértői találkoznak, hogy megvitassák a kézi- és könnyűfegyverekkel, valamint lőszereikkel kapcsolatos kérdéseket. A csoport megbeszéléseket folytat többek között a kézi- és könnyűfegyverekre vonatkozó, mind nemzetközi, mind regionális fórumokon képviselt német politikáról, a többoldalú és kétoldalú segítségnyújtásról, valamint a nemzeti, regionális és nemzetközi előírások és szabályok végrehajtásáról. Az ülések elnöke a Külügyi Hivatal egy képviselője.

Számos különböző kezdeményezés indult az igazgatási szervek és a bűnüldöző szervek közötti nemzeti szintű együttműködés terén. Ezek között említhetjük az újonnan életbe léptetett jogszabályokat, valamint a meglévő jogszabályok működésének felülvizsgálatát is. A képzés területén hozott intézkedések rendszeresen részét képezik ezeknek az erőfeszítéseknek. 2007-ban e kezdeményezések többek között a következők voltak:

Németország konkrét lépéseket tett a transznacionális szervezett bűnözés elleni ENSZ-egyezményt kiegészítő, a lőfegyverek, részeik és alkatrészeik, valamint lőszereik tiltott előállítása és kereskedelme elleni ENSZ-jegyzőkönyv rendelkezéseinek, valamint a tiltott kézi- és könnyűfegyverek kellő időben történő és megbízható azonosítását és nyomon követését lehetővé tevő nemzetközi egyezmény rendelkezéseinek végrehajtására. A lőfegyverekről szóló törvény ebből eredő módosításai révén a lőfegyverek jelzésének és a nyilvántartás vezetésének kötelezettsége már a lőfegyverek lényeges alkatrészeire is kiterjed, megkönnyítve ebből következően a lőfegyverek eredetének nemzetközi szintű nyomon követését.

GÖRÖGORSZÁG

Az illetékes rendőri hatóságok által kidolgozott egyedi, célzott akciótervek megvalósítása révén sikerült elérni a bűnözés elleni stratégia keretében az idei évre kitűzött azon célt, hogy az eddigieknél több illegálisan tartott vagy tiltott kereskedelem tárgyát képező kézi- és könnyűfegyvert kobozzanak el:

1. a jogszerű fegyverkereskedelem ellenőrzése, annak minden szintjén (behozatal, kereskedelem, birtoklás, használat);

2. az illegálisan behozott, eladott, illetve vásárolt, birtokolt és használt kézi- és könnyűfegyverek felkutatásának és elkobzásának céljával más görög hatóságokkal együttműködve az ellenőrzés fokozása.

Intézkedések a könnyű- és kézifegyverek jogszerű kereskedelmének ellenőrzése érdekében:

— A görög hatóságok működtetnek egy elektronikus adatbázist, az „információcseréért felelős központi nemzeti hatóságot”, amely képes közvetlenül fogadni és továbbítani a jogszerű kereskedelem tárgyát képező, illetve legálisan birtokolt valamennyi fegyverre vonatkozó információkat. Az adatbázist folyamatosan frissítik a kézi- és könnyűfegyverek tulajdoni helyzete változásainak átvezetése érdekében.

— Valamennyi eltűnt, eltulajdonított vagy más okból hiányzó fegyver adatait beviszik ebbe az adatbázisba későbbi elkobzásuk vagy büntetőeljárásokban bizonyítékként való felhasználásuk érdekében. Ennek célja az, hogy a fegyverek azonosíthatók legyenek, amennyiben nyomukra bukkannak. Ez az adatbázis minden egyes fegyver életútját rögzíti, behozatalától a jogszerű végső tulajdonosáig (fegyvernyilvántartás). Ezenkívül az adatbázis segíti a kézi- és könnyűfegyverekről folytatott információcserét a görögországi és külföldi egyéb hatóságokkal egyaránt.

— A legális fegyverkereskedelemmel foglalkozó valamennyi vállalkozás számára konkrét ellenőrzéseket vezettek be. Az ellenőrzés során szerzett adatokat összevetik az elektronikus adatbázisban lévőkkel.

— A 2168/1993 sz. törvény és a megfelelő miniszteri határozatok adják a fő szabályozási keretet Görögországban a fegyverekkel kapcsolatos kérdések területén. Ezt a – szigorúan betartatott – törvényt összehangolták a 91/477/EGK irányelvvel és a Schengeni Egyezménnyel is. Bizonyos esetekben a görög szabályozási keret még szigorúbb előírásokat tartalmaz (a 2168/1993 sz. törvény 15. cikke és a 2928/2001 sz. törvénnyel módosított büntetőtörvénykönyv 272. cikke).

— A kézi- és könnyűfegyverek jogszerű kereskedelme (behozatala, kivitele, kereskedelme és tranzitja) – a 2168/1993 sz. törvény rendelkezéseinek megfelelően – az illetékes hatóság által kiadott különleges engedélyhez kötött.

— Kitűnő az együttműködés a többi bűnüldöző szervvel (kikötői és vámhatóságok, a gazdasági bűncselekmények felderítésével foglalkozó szerv), továbbá a katonai szervekkel, és folyik az információcsere azon országok illetékes hatóságaival, ahonnan Görögországba fegyvereket hoznak be.

Intézkedések a könnyű- és kézifegyverek tiltott kereskedelmének ellenőrzése érdekében:

— Mivel a kézi- és könnyűfegyverek illegális kereskedelmének megelőzéséhez és visszaszorításához elengedhetetlen a nemzetközi szintű együttműködés, Görögország nemzetközi rendőrségi együttműködési megállapodásokat írt alá a szomszédos országokkal, továbbá tagja több regionális és nemzetközi szervezetnek (Adriai- Jón kezdeményezés, SECI, Europol, Interpol).

— A Görögországba érkező járműveket és személyeket a kialakított belépési pontokon ellenőrzik.

— A szárazföldi és tengeri határokon folyamatos (a kikötői hatóságokkal együttműködésben végzett) az ellenőrzés a Görögországba illegálisan érkező személyek által folytatott illegális fegyverbehozatal megakadályozása érdekében.

— A felfedett eseteket alaposan kivizsgálják az illegális fegyverkereskedelemben esetlegesen aktív hálózatok felderítése és felszámolása céljából.

— Együttműködve a helyi közösségekkel és szervekkel különleges intézkedéseket foganatosítanak azokon a területeken, ahol fokozottak a fegyverkereskedelemmel, -birtoklással és -használattal összefüggő problémák.

Az alábbi táblázat a görög rendőrség által 2007-ben elkobzott – bűnelkövetés elemeit vagy eszközét képező, illetve nyomon követett – fegyvereket/lőfegyvereket tartalmazza. Ezek a fegyverek/lőfegyverek bizonyítékul szolgálnak a megindított jogi eljárásokban, és a 2168/1993. sz. törvény 16. cikkének megfelelően sorsukról az illetékes bíróságok fognak dönteni az adott tárgyaláson.

Az elkobzott fegyverek/lőfegyverek a következők:

186 db automata puska,

404 db pisztoly,

141 db kézifegyver,

696 db vadászfegyver.

Összesen 1 427 db kézi- és könnyűfegyver.

ÍRORSZÁG

Az utóbbi években a vámszolgálat az ír államba importált illegális lőfegyverek és azok részei felderítésének és lefoglalásának növekedését tapasztalta. A növekedés bizonyos mértékben a kábítószerker- eskedelemmel és -csempészéssel összefüggő erőszak magasabb szintjének tudható be. A vámszolgálat az utóbbi hónapokban rendszeresen talált lőfegyvereket, lőszert és alkatrészeket, többek között nagy kaliberű önműködő fegyvereket, éjszakai lézeres irányzékokat, lőszer előállítására és módosítására szolgáló felszerelést stb. A leleplezések legtöbbje az USA-ból származó illegális fegyverekkel kapcsolatos.

Az adó- és vámhivatal nemzeti/nemzetközi vámügyi kapcsolattartó pontja a lőfegyverekből és lőszerekből származó vámbevételek tekintetében a Vámhatóság Kábítószer-ellenes Bűnüldöző Egysége (CDLE). A gyanús behozatalokkal kapcsolatban a vámnyomozók és ezen egység kijelölt tisztviselői, valamint a Garda (az ír rendőrség) Bűnügyi és Biztonsági Részlegének kijelölt tisztviselői rendszeresen információkat/bűnüldözési operatív információkat cserélnek. Ez célravezető eszköz annak megállapításához, hogy a behozatal esetében egyszerűen csak megsértették az engedélyezési eljárást, vagy fennáll a szervezett bűnözéssel való kapcsolat.

A CDLE és a Garda Országos Bűnügyi Nyomozóhivatalának tisztviselői között külön kapcsolattartási megállapodás jött létre a közös bűnüldözés terén az olyan fellépések megköny- nyítése OR meg-könnyítése érdekében, mint az ellenőrzött szállítások, amikor tehát rendelkezésre állnak szervezett bűnözésben való részvételre utaló bűnüldözési operatív információk és bizonyítékok. Az utóbbi hónapokban egy lőszerszállítmány ellenőrzött szállítására került sor, valamint egy közös nyomozást tartottak automata fegyverek kábítószer-kereskedelemben részt vevő bűnöző csoportok általi behozatalával kapcsolatban.

A CDLE-egység részt vett annak felmérésében, hogy a vámtisztviselőknek milyen képzésre van szükségük a lőfegyverek, alkatrészeik, valamint a vegyi, biológiai, radiológiai és nukleáris fegyverek felismerése és biztonságos kezelése terén, és a Garda Siochanával (az ír rendőrséggel), valamint a hadsereggel együtt dolgoz ki egy tanfolyamot.

OLASZORSZÁG

A kézi- és könnyűfegyverekkel foglalkozó – Olaszországban 2000 júniusában a Külügyminisztérium iránymutatása alapján létrehozott – ad hoc munkacsoport, amely az érintett minisztériumok, bűnüldözési szervek és az érdekelt iparszövetségek képviselőiből áll, 2008. február 18-án tartotta legutóbbi ülését.

A csoport megfelelő fórumot nyújt a kérdés legfontosabb aspektusainak megvitatására, beleértve a legfőbb országos és nemzetközi fejleményeket is.

Múlt februárban a megbeszélések elsősorban a kézi- és könnyűfegyverek tiltott kereskedelme elleni cselekvési program részes államainak harmadik, 2008. évi kétévenkénti ülésének előkészítésére összpontosítottak. Az ülés elnökjelöltje által adott instrukciókat és javaslatokat kellően figyelembe vették.

2007-ben az olasz fegyveres erők a következő feleslegesnek ítélt kézi lőfegyvereket és könnyűfegyvereket semmisítették meg az ország határain belül:

16 872 db Beretta félautomata pisztoly, 34-es modell,

130 645 db Garand M1 puska,

11 812 db FAL BM59 rohampuska,

10 596 db egyéb.

Mindösszesen: 169 925 kézi- és könnyűfegyvert semmisítettek meg az ország határain belül.

LITVÁNIA

Litvánia az alábbi kézi és könnyűfegyverekkel kapcsolatos jelentéseket és kérdőíveket nyújtotta be a 2007-es időszak vonatkozásában:

— önkéntes jelentés az ENSZ kézi- és könnyűfegyverekre vonatkozó cselekvési programja keretében,

— információ a hagyományos fegyverek ENSZ-nyilvántartása részére,

— éves beszámoló az EU fegyverkivitelről szóló magatartási kódexe alapján,

— éves tájékoztatás a kézi- és könnyűfegyverek behozataláról, kiviteléről, továbbá a kézi- és könnyűfegyverekről szóló EBESZ-dokumentum értelmében feleslegnek minősített és/vagy lefoglalt és megsemmisített kézi- és könnyűfegyverekről,

— EBESZ-kérdőív a hagyományos fegyverek és a kapcsolódó technológiák exportjára vonatkozó politikáról és/vagy nemzeti gyakorlatról és eljárásokról,

— a Wassenaari Megállapodás értelmében rendszeres beszámoló a fegyverek és a kettős felhasználású termékek exportjáról.

MÁLTA

A máltai kormány rendelkezésére az alábbiakban ismertetendő szigorú eszközök és intézkedések állnak a kézi- és könnyűfegyverek máltai behozatalának és kivitelének ellenőrzésére.

Máltában nincs kézi- és könnyűfegyverekkel foglalkozó nemzeti koordinációs hatóság. Málta ugyanakkor a kézi- és könnyűfegyverek (SALW) tiltott kereskedelme elleni ENSZ cselekvési programnak megfelelően létrehozott egy nemzeti kapcsolattartó pontot, amely kapcsolatot tart más érintett nemzeti hatóságokkal, például – többek között – a máltai fegyveres erőkkel, valamint a vám- és pénzügyőrséggel.

A kézi- és könnyűfegyverek harmadik országból származó behozatalát minden esetben a rendőrségnek és a Kereskedelmi Osztály (Commerce Division) Kereskedelmi Szolgáltatások Igazgatóságának (Trade Services Directorate) utalják a kitárolás előtt szükséges engedélyekhez és elvámoltatáshoz. Ezt az eljárást alkalmazzák a Vámügyi Osztály egészében minden belépési pontnál. Ugyanakkor a közösségen belüli áruk tekintetében olyan eljárást fogadtak el, amely alapján a kézi- és könnyűfegyverek behozatalát minden esetben a vámhatósághoz utalja a megfelelő raktárfelelős vagy a szállító. Ezeket aztán a szükséges engedélyekhez és elvámoltatáshoz az érintett entitásokhoz utalják, hogy lehetővé váljon ezen áruk jobb ellenőrzése a nemzetbiztonság védelme érdekében.

PORTUGÁLIA

Folytatódtak az igazgatási és bűnüldöző szervek közötti együttműködés, koordináció és információcsere előmozdítására irányuló erőfeszítések mind a kézi- és könnyűfegyverek felhalmozása és elterjedése elleni küzdelem, mind a tiltott kereskedelem megakadályozása terén. A Külügyminisztérium, a Védelmi Minisztérium, a Belügyminisztérium, a portugál hírszerző szolgálat és a Pénzügyminisztérium képviselőiből álló koordinációs csoport 2005-ös létrehozása hozzájárult az összes érintett szervezet munkájának pontosabb meghatározásához.

A katonai fegyverek kizárólagos engedélyezett végfelhasználói a fegyveres és biztonsági erők, és ezek fegyverállománya szigorú ellenőrzés alatt van. A fegyvereket speciális létesítményekben tárolják a megfelelő biztonsági intézkedések mellett. A kézifegyverek állományának kezelését a 933/2006 sz. rendelet kimerítően tárgyalja, amely meghatározza a biztonsági eljárásokat is.

Ami a polgári használatra szánt fegyvereket illeti, ezek állományának ellenőrzése egy a rendőrség által kezelt központi informatikai rendszerrel történik.

A kézi- és könnyűfegyverek illegális gyártása, megszerzése, birtoklása, szállítása, felhalmozása és kereskedelme (beleértve a brókertevékenységet is) az 5/2006 sz. törvény (86. és 87. cikk) alapján büntetendő cselekménynek minősül. A szankciók a bírságtól 10 évig terjedő börtönbüntetésig terjedhetnek.

2007 folyamán összesen 1 542 db fegyvert és 605 432 db lőszert foglaltak le; 2 889 db-ot adtak át a hatóságoknak.

SZLOVÁKIA

A Szlovák Köztársaságban a kézi- és könnyűfegyverek előállítására, birtoklására, jelölésére és kereskedelmére érvényben vannak a megfelelő jogszabályok és életbe léptek a szükséges közigazgatási intézkedések. A hatékony export-ellenőrzési rendszer segítségével a hatóságok bármikor és Szlovákia teljes területén azonosítani tudják és figyelemmel tudják kísérni a fegyverek mozgását.

Szlovákia hatékony ellenőrzést gyakorol a kézifegyverek előállítása és a külföldi és belföldi kereskedelem valamennyi formája fölött annak érdekében, hogy megelőzze a kézi- és könnyűfegyverek tiltott gyártását és kereskedelmét, valamint az ilyen fegyvereknek az engedéllyel nem rendelkezők részére történő eljuttatását.

Ez a rendszer hatékonyan támogatja a hagyományos fegyverek Szlovák Köztársaságban folyó tiltott kereskedelme elleni küzdelmet.

SZLOVÉNIA

Szlovéniában továbbra is a Külügyminisztérium az ENSZ cselekvési programja végrehajtásának koordinációs hatósága. A minisztérium felelős Szlovénia kézi- és könnyűfegyverekkel kapcsolatos külpolitikai tevékenységéért is. Szlovéniának mint uniós tagállamnak aktív szerepet kell vállalnia nemzetközi és regionális szervezetek bizonyos tevékenységeiben. A Belügyminisztérium ellenőrzi a kézi- és könnyűfegyverek kivitelét és behozatalát, a katonai célú kézi- és könnyűfegyverek kivitelének és behozatalának ellenőrzéséért pedig a Védelmi Minisztérium felelős. Az államhatárok és határátkelők ellenőrzése a szlovén rendőrség és a vámigazgatóság hatáskörébe tartozik. Ezek végzik az államhatárt átlépő teherszállítmányok közvetlen ellenőrzését. A rendőrség jelentős mennyiségű kézi- és könnyűfegyvert lefoglalt, amelyet megpróbáltak a Szlovén Köztársaság területén átvinni.

A 2008. február 21-i kormányrendelet megújította a kézi- és könnyűfegyverekkel kapcsolatos nemzeti kapcsolattartó pont tagságát. A kézi- és könnyűfegyverek nemzeti koordinációs szerve más kormányszervekkel is együttműködik a kézi- és könnyűfegyverekre vonatkozó nemzeti szakpolitika kialakítása és összehangolása érdekében. A kézi- és könnyűfegyverek nemzeti kapcsolattartó pontja a Külügyminisztérium, a Belügyminisztérium, a Védelmi Minisztérium, a Pénzügyminisztérium, a Közlekedési Minisztérium és a Szlovén Hírszerző és Biztonsági Hivatal képviselőiből áll.

2007-ben Szlovénia csatlakozott a schengeni térséghez. A térségbe való integrálódást a szlovén kormány kiemelt jelentőségűnek tekinti. Szlovénia az elmúlt években fokozatosan további rendőrtiszteket állított szolgálatba a határátkelőknél, számuk így összesen 2 800.

SPANYOLORSZÁG

A kézi- és könnyűfegyverekkel és a hozzájuk szükséges lőszerekkel kapcsolatos fellépések összehangolásával és információcseréjével foglalkozó különböző minisztériumi osztályok rendszeres üléseket tartottak e kérdésekről, különösen a Fegyverek és Robbanóanyagok Állandó Minisztériumközi Bizottságának (havi két ülés), a Haditechnikai Eszközök és Kettős Felhasználású Termékek Külkereskedelmével foglalkozó Minisztériumközi Bizottság (havi egy ülés), és a kézi- és könnyűfegyverek kereskedelmének feltárásával és az ellene való küzdelemmel foglalkozó munkacsoportok keretében.

SVÉDORSZÁG

Svédországban a 2007. március 1. és május 31. között országos önkéntes lőfegyver-beszolgáltatási akciót tartottak. Az akciót bejelentették a médiában, többek között az országos televízióadókon is. Az állampolgárok a megadott időszak folyamán anonim módon szolgáltathatták be lőfegyvereiket a helyi rendőri hatóságoknak. Az eredményt sikerként könyvelték el. 13 570 fegyvert és több mint 14 tonnányi lőszert szolgáltattak be. A fegyverek nagy része régi vadászfegyver volt, de a hatóságokhoz több pisztoly és revolver, sőt még automata lőfegyverek is érkeztek. A kapott fegyvereket az Országos Bűnügyi Laboratórium semmisíti meg.

EGYESÜLT KIRÁLYSÁG

Az Egyesült Királyság a kézi- és könnyűfegyverek (és a hozzájuk tartozó lőszer) destabilizáló hatású felhalmozódása és elterjedése által jelentett, a békére, a biztonságra és a fejlődésre leselkedő veszély elleni küzdelmében továbbra is elkötelezett a kézi- és könnyűfegyverek tiltott kereskedelme minden formájának megelőzéséről, leküzdéséről és megszüntetéséről szóló ENSZ cselekvési program teljes körű megvalósítása mellett, és ezért teljes mértékben támogatja az Európai Uniónak a kézi lőfegyverek és a könnyűfegyverek destabilizáló felhalmozódása és elterjedése elleni küzdelemhez történő hozzájárulásáról szóló tanácsi együttes fellépést.

Az Egyesült Királyság Konfliktusmegelőző Csoportjának biztonsági és kézifegyverekkel kapcsolatos stratégiája, amelyet a Külügyi és Nemzetközösségi Hivatal, a Védelmi Minisztérium és a Nemzetközi Fejlesztésért Felelős Minisztérium kezel, a konfliktusok hosszú távú, strukturális okainak, valamint a regionális és nemzeti feszültségeknek és erőszaknak a kezelése, továbbá a konfliktus utáni rekonstrukció támogatása révén hozzájárul az Egyesült Királyság konfliktusmegelőzésre irányuló szélesebb körű erőfeszítéséhez. Az Egyesült Királyság 2001 óta több mint 31 millió GBP-vel támogatta a kézi- és könnyűfegyverek kínálatának, keresletének és elérhetőségének csökkentésére irányuló erőfeszítéseket. Az ország támogatta az ENSZ-, az uniós, a regionális, szubregionális és nem kormányzati partnereket a fegyverek begyűjtésében és megsemmisítésében, a fegyvertárolási létesítmények javításában, a regionális ellenőrzési megállapodások kidolgozásában és végrehajtásában, a fegyverkezelési kapacitás építésében és a nyilvánosság számára szóló képzési és felvilágosító programok megvalósításában.

Az ENSZ cselekvési programjának és a nemzetközi jelölési és nyomonkövetési megállapodásnak a megvalósítása terén az Egyesült Királyság által tett lépések átfogó összefoglalása az UNODA weboldalán található: http://www.un-casa.org/CASACountryProfile/PoANationalReports/2008@205@UK%202008.doc

I.B. Újonnan életbe léptetett jogszabályok, a meglévő jogszabályok működésének felülvizsgálata

2008-ban számos tagállam léptetett életbe új jogszabályokat, vagy végzi folyamatosan a meglévő jogszabályok felülvizsgálatát. Ezek részletei a következők:

BELGIUM

A 2006. június 8-i törvény megerősítette a fegyverekről szóló belga jogszabályokat, különösen a tiltott fegyverek kategóriáinak kiterjesztésével. Azok, akik ilyen fegyvert tartanak, kötelesek azt 2008. október 31-ig beszolgáltatni, vagy nem tiltott fegyverré átalakíttatni. A belga belügyminiszter szerint a rendőrség e törvény alapján körülbelül 120 000 fegyvert gyűjtött be.

BULGÁRIA

A 2007-es jelentési időszak során a kézi- és könnyűfegyverek kivitelét, behozatalát és transzferét szabályozó új jogszabályokat fogadtak el. A fegyverek és kettős felhasználású termékek exportellenőrzéséről szóló új törvény és a végrehajtási rendelet adja a Bolgár Köztársaság új export-ellenőrzési rendszerének alapját. A jelenlegi szabályozás tükrözi az exportellen-őrzésre OR exportel-lenőrzésre vonatkozó megfelelő uniós vívmányokat, többek között az EU fegyverexportra vonatkozó magatartási kódexét (amely 2008 decemberében EU közös állásponttá alakult), a fegyverkereskedelem ellenőrzéséről szóló 2003-as közös álláspontot, az 1334/2000/EK tanácsi rendeletet és más uniós dokumentumokat. Megtartja a kétszintű engedélyezési és ellenőrzési mechanizmust, amelyben a vállalatnak a fegyverek külkereskedelméhez tevékenységi engedéllyel kell rendelkeznie, és csak ennek birtokában kérelmezhet engedélyt egy adott transzferhez.

A tevékenységi engedélyt a Katonai-ipari Komplexummal és a Mozgósítási Felkészültséggel Foglalkozó Minisztériumközi Tanács adja ki a minisztertanáccsal közösen, és a fegyverek külkereskedelmére, szállítására, valamint a fegyverekkel kapcsolatos ügyletek brókerként való lebonyolítására jogosít fel. Azon jogosult entitásoknak adják ki, amelyek megfelelnek az export-ellenőrzési törvényben egyértelműen meghatározott gazdasági stabilitási és megbízhatósági kritériumoknak.

Az engedélyt kezdetben egyéves próbaidőszakra adják ki, majd az a teljesítménytől függően három évre meghosszabbítható. Az új bolgár jogszabályok alapján minden brókernek érvényes, a Minisztériumközi Tanács által kibocsátott regisztrációs igazolással kell rendelkeznie. Amennyiben megfelel a gazdasági stabilitási és megbízhatósági kritériumoknak, a regisztráció három hónapig érvényes.

Az egy adott transzferre vonatkozó engedélyt esetenkénti alapon adja ki az Export-ellenőrzési és Nonproliferációs Bizottság a Gazdasági és Energiaminisztériummal közösen. Ezek az engedélyek egy évig érvényesek, és további hat hónapra hosszabbíthatók meg. A kiadott engedély lehet kiviteli, behozatali, transzfer- vagy tranzitengedély.

A brókerek kötelesek minden brókerügylethez brókerengedélyt kérelmezni.

Bulgária országos jegyzéket vezet az ellenőrzött célhelyekről, vagyis azokról az országokról és szervezetekről, amelyekkel szemben Bulgária embargót vagy korlátozó intézkedést alkalmaz. A jegyzéket az ENSZ Biztonsági Tanácsa határozatainak, valamint az EU és az EBESZ határozatainak megfelelően rendszeresen naprakésszé teszik.

Az egyedi transzferekre vonatkozó engedély kérelmezőinek be kell nyújtaniuk a végfelhasználói nyilatkozat eredetijét, amelynek ellenőrzik a hitelességét, többek között diplomáciai csatornákon. A végfelhasználói nyilatkozat elemei teljes mértékben megfelelnek a Wassenaari Megállapodás biztosítéklistájának és a fegyverexportra vonatkozó uniós magatartási kódexhez (melyet nemrégiben uniós közös álláspont váltott fel) tartozó felhasználói útmutatóban felsorolt legjobb gyakorlatoknak.

A bolgár export-ellenőrzési jogszabályok és gyakorlatok szállítmányozás utáni biztosítékokat is magukban foglalnak. Minden kérelmezőnek szállítási tanúsítványt kell szolgáltatnia, melyet a rendeltetési ország illetékes hatóságai állítanak ki. Van egy jogi rendelkezés, amely előírja, hogy helyszíni ellenőrzés végezhető, ha szükségesnek ítélik.

CIPRUS

A kézi- és könnyűfegyverek kivitelét, tranzitját és továbbszállítását (újrakivitelét) a 165/2008 sz. miniszteri rendelettel módosított 257/2005 sz. miniszteri rendelet, a 2005. évi védelmi rendelet (a haditechnikai eszközök kiviteléről szóló rendelet) szabályozza. A fent említett rendelet összhangban áll az EU fegyverexportra vonatkozó magatartási kódexével és az idevágó 2000. június 13-i (2000/C 191/01) tanácsi nyilatkozattal. A kézi- és könnyűfegyverek kivitelére, továbbszállítására (újrakivitelére) és tranzitjára vonatkozó engedélyek kiadása ügyében a Kereskedelmi, Ipari és Idegenforgalmi Minisztérium az illetékes hatóság. Az ellenőrzések elvégzésének betartatásáért a vámügyi jogszabályok értelmében a Vámigazgatási és Jövedéki Osztály a felelős.

A kézi- és könnyűfegyverek behozatalát, megszerzését, birtoklását és szállítását a 113(1)/2004 sz., a lőfegyverekről és a lőfegyvernek nem minősülő fegyverekről szóló törvény szabályozza. E törvény összhangban áll a módosított 91/477/EG európai uniós irányelvvel és a 2000/C 191/01 tanácsi nyilatkozattal.

Egyes kézi- és könnyűfegyverek előállítását a 113(I)2004 sz. törvény (III. része 7. cikkének (I) bekezdése) szabályozza. A törvény alapján tilos az előállítás a köztársaság állampolgárai vagy az ott lakóhellyel rendelkező személyek számára, kivéve ha a rendőrkapitány által, erre a célra kiadott engedéllyel rendelkeznek. Ezt a külön engedélyt az állampolgárok a törvényben szabályozott feltételektől függően kapják meg. E feltételek közé tartoznak többek között a következők: a kérelmező neve nem szerepelhet a bűnügyi nyilvántartásban; annak kivizsgálása, hogy az engedély birtoklása nem veszélyezteti-e magát a kérelmezőt, az államot vagy a közrendet; és végül az engedély megadása előtt a kérelmezőnek hatósági orvosi vizsgálaton kell átesnie. A kézi- és könnyűfegyverek illegális előállítását, birtoklását, készletezését és kereskedelmét a 113(I)2004 sz. törvény szabályozza. A törvény e rendelkezések megsértését 15 évig terjedő szabadságvesztéssel és/vagy 42 715 EUR összegű bírsággal sújtja.

A ciprusi országos rendőr-főkapitányságon belül létrejött egy különleges nyilvántartási részleg (nemzeti fegyverarchívum), valamint elektronikus adatbázis könnyíti meg a kézi- és könnyűfegyverekkel összefüggő információk cseréjét az EU más illetékes hatóságaival, regionális szervezetekkel és más országokkal.

FRANCIAORSZÁG

Embargók

A Szenátus 2007. október 10-én elfogadta az embargó és más korlátozó intézkedések megsértésére vonatkozó, a büntető törvénykönyvet módosító törvényjavaslatot, amelyet ezután továbbították a Nemzetgyűléshez. A javaslat az ENSZ BT 1196. sz. határozatának megfelelően büntetőjogi szankciókat ír elő az embargó és más korlátozó intézkedések megsértése esetére, melyek fogalmát meghatározza nemzeti jogában.

Brókertevékenység:

A Szenátus 2007. június 5-én nyilvántartásba vette a brókertevékenységek és továbbértékesítés céljából történő vételi tevékenységek előzetes engedélyezésének rendszerét létrehozó törvénytervezetet. Ez az ellenőrzési rendszer azokra a Franciaországban lakóhellyel rendelkező vagy ott letelepedett személyekre alkalmazandó, akik vételi és külföldön végrehajtott viszonteladói tevékenységet végeznek, és büntetőjogi szankciókat is magában foglal. Az előzetes engedélyezési rendszer létrehozása ennélfogva kiegészíti a brókertevékenységet folytató természetes vagy jogi személyek ellenőrzését.

ÍRORSZÁG

A fegyverek megszerzésének és tartásának ellenőrzéséről szóló 91/477/EGK irányelvet módosító, nemrégiben elfogadott uniós irányelv figyelembe veszi a lőfegyverekről szóló jegyzőkönyv rendelkezéseit, és meg fogja könnyíteni Írország számára a jegyzőkönyv közeljövőben történő megerősítését.

A büntető igazságügyről szóló 2006. évi törvény hatályba-lépését követően az igazságügy-miniszter országos amnesztiát vezetett be a lőfegyverekre és a támadófegyverekre. A magánszemélyek számára két hónapos időszak állt rendelkezésre, melynek során beszolgáltathatták a puskákat, lőszereket és támadófegyvereket anélkül, hogy bármilyen büntetést kiszabtak volna rájuk csupán az illegális birtoklásért. Mindazonáltal bűnügyi szakértők megvizsgálták a fegyvereket, és amennyiben kiderült, hogy bűncselekmény elkövetésére használták őket, az adott személy vád alá helyezhető volt. Az ország rendőrőrsein összesen 1 002 fegyvert szolgáltattak be, és 2006 novemberében a miniszter kötelező minimális büntetés bevezetését rendelte el bizonyos lőfegyverekkel kapcsolatos jogsértésekre.

Ezek a jogsértések és a rájuk kiszabható büntetések többek között a következők:

1. lőfegyver birtoklása az élet veszélyeztetésének szándékával – maximálisan életfogytig tartó börtönbüntetés, kötelező minimális 10 éves börtönbüntetés;

2. lőfegyver használata a letartóztatással szembeni ellenállás vagy szökés céljából – maximálisan életfogytig tartó börtönbüntetés, kötelező minimális 10 éves börtönbüntetés;

3. lőfegyver birtoklása jármű eltérítésekor – maximálisan 14 éves börtönbüntetés, kötelező minimális 5 éves börtönbüntetés;

4. lőfegyver vagy lőszer birtoklása gyanús körülmények között – maximálisan 14 éves börtönbüntetés, kötelező minimális 5 éves börtönbüntetés;

5. lőfegyver viselése bűncselekmény elkövetésének szándékával – maximálisan 14 éves börtönbüntetés, kötelező minimális 5 éves börtönbüntetés; és

6. lőfegyver átalakítása – maximálisan 10 éves börtönbüntetés, kötelező minimális 5 éves börtönbüntetés.

A büntető igazságügyről szóló 2006. évi törvény teljes körű végrehajtása után annak a személynek, aki korlátozás alá tartozó lőfegyvert kíván birtokolni, kérelmet kell benyújtania a rendőrfőkapitánynak lőfegyverengedély kiadása iránt, és bizonyítania kell a főkapitány számára, hogy megfelel a büntető igazságügyről szóló 2006. évi törvény által módosított 1925. évi lőfegyvertörvény 4. szakaszában előírt feltételeknek. Továbbá azon lőfegyver-kereskedőknek, akik korlátozás alá tartozó lőfegyvereket kívánnak behozni vagy tárolni, különleges engedélyt kell szerezniük a minisztertől.

OLASZORSZÁG

Olaszország 2006. március 16-án a 146/2006 sz. törvénnyel megerősítette a nemzetközi bűnözés elleni ENSZ-egyezményt és az azt kiegészítő jegyzőkönyveket (többek között a lőfegyverek, részeik és alkatrészeik, valamint lőszereik tiltott előállítása és kereskedelme elleni jegyzőkönyvet). Az olasz lőfegyvertörvényt megfelelően módosították, amely így nem kevesebb mint tízéves nyilvántartási időszakot ír elő mind a lőfegyverekre, mind a gyártás szerinti ország által végzett jelölési eljárásokra vonatkozó információk tekintetében.

LETTORSZÁG

2007 folyamán több módosítását bevezették a kézi- és könnyűfegyverek exportellenőrzésének fokozása érdekében. Az ellenőrzött stratégiai termékek országos listáját és a különböző típusú engedélyek kiadására vonatkozó eljárásokat meghatározó új szabályozásokat is elfogadták.

a) Törvény a stratégiai jelentőségű termékek forgalmazásáról, 2007. július 19. A törvény célja, hogy biztosítsa a stratégiai áruk forgalmazásának ellenőrzését az azok kivitelének, behozatalának, transzferének és tranzitjának ellenőrzésére vonatkozó nemzeti és nemzetközi előírásoknak megfelelően. A törvény rendelkezik a stratégiai termékek ellenőrzéséért felelős intézmények hatáskörmegosztásáról, feladatköréről és együttműködéséről, továbbá meghatározza a törvényben használt fogalmakat (többek között a brókertevékenységet). A törvény meghatározza a stratégiai termékek ellenőrzésért felelős bizottság hatáskörét az engedélykérelmek elbírálása, valamint a szakértői és a bizonyos termékek azonosítására szolgáló eljárások tekintetében.

b) Törvény a nemzetközi szervezetek szankcióinak végrehajtásáról, 2007. január 3. Lettországban az ENSZ és az EU által kivetett szankciókat uniós rendeletekkel vagy e törvénnyel hajtják végre. A szankciók a nemzetközi szervezetek szankcióinak végrehajtásáról szóló törvény által elismert három végrehajtási intézkedés valamelyikének alkalmazásával hajthatók végre, melyek a következők: pénzügyi korlátozások, tranzakcionális (szerződési) korlátozások és utazási korlátozások.

c) „A stratégiai termékek ellenőrzésével kapcsolatos engedélyek és más dokumentumok kiadásának eljárásai” című, 2007. november 6-i, 747. sz. minisztertanácsi rendeletsorozat. A rendeletsorozat megállapítja a haditechnikai eszközök és kettős felhasználású termékek behozatalára, kivitelére, transzferére és tranzitjára vonatkozó engedélyek, valamint a végfelhasználói nyilatkozatok, nemzetközi importigazolások és szállítási tanúsítványok kiadásának, megtagadásának és visszavonásának eljárásait.

d) „A Stratégiai Termékek Ellenőrző Bizottságának alapító törvénye” című, 2007. október 16-i 701. sz. minisztertanácsi rendelet. A rendelet meghatározza a bizottság funkcióit és felelősségi köreit.

e) „Az állami rendőrség által a lőfegyverek és lőszer uniós tagállamok területén belüli transzferjére vonatkozóan kiadott jóváhagyási dokumentumok kiadási eljárása ” című, 2007. október 11-i, 736. sz. minisztertanácsi rendeletsorozat. A rendeletsorozat előírja azt az eljárást, amellyel az állami rendőrségtől beszerezhetők a fegyverek és lőszer uniós tagállamokon belüli transzferjére vonatkozó jóváhagyó dokumentumok, valamint az e dokumentumok kiadási eljárását. A rendeletsorozat magában foglalja a fegyverek megszerzésének és tartásának ellenőrzéséről szóló, 1991. június 18-i 91/477/EGK tanácsi irányelv és a polgári felhasználású robbanóanyagok forgalomba hozatalára és felügyeletére vonatkozó rendelkezések harmonizációjáról szóló, 1993. április 5-i 93/15/EGK tanácsi irányelv megfelelő rendelkezéseit.

f) „A stratégiai jelentőségű termékek és szolgáltatások nemzeti jegyzékéről” szóló, 2007. szeptember 25-i 645. sz. minisztertanácsi rendeletsorozat. Az új rendeletsorozat megadja azon ellenőrizendő termékek jegyzékét, amelyek nem szerepelnek az 1334/2000/EK tanácsi rendeletben és az EU közös katonai listáján. A jelenlegi rendeletek szerint a jegyzéket – ellentétben az előző eljárással, amelyben a Stratégiai Termékekkel Ellenőrző Bizottsága rendelkezett hatáskörrel – a kormány hagyja jóvá.

2007-ben Lettországban 28 fegyverek, lőszer és robbanóanyagok gyártásával, vételével, tárolásával és használatával kapcsolatos bűncselekményt derítettek fel. E bűncselekmények nagy része illegálisan tárolt vadászfegyverekkel kapcsolatos. A Lett Köztársaság Belügyminisztériumainak állami rendőri szervei 2007 folyamán 82 lőfegyvert foglaltak le. 227 büntetőeljárást indítottak a büntetőtörvénykönyv alapján.

LITVÁNIA

A Litván Köztársaság kormánya 2007. augusztus 8-án az EU közös katonai listájának változásait tükrözendő módosította a haditechnikai eszközök közös listáját.

A Litván Köztársaság kormánya 2007. augusztus 29-én az ENSZ Biztonsági Tanácsa, illetve az Európai Unió által hozott korlátozó intézkedések (fegyverembargók) változásait tükrözendő módosította azoknak az államoknak a jegyzékét, amelyekbe tilos a közös katonai listán szereplő termékek kivitele és tranzitja, és amelyek tekintetében tilos a közös katonai listán felsorolt termékekre vonatkozó tárgyalásokkal és ügyletekkel kapcsolatos brókertevékenység.

2007. december 21-én a fegyverek és lőszer ellenőrzéséről szóló törvény módosításra került többek között annak érdekében, hogy a brókertevékenységek ellenőrzésének rendszerét tovább igazítsák a fegyverek megszerzésének és tartásának ellenőrzéséről szóló, 1991. június 18-i 91/477/EGK tanácsi irányelvben foglalt követelményekhez.

LUXEMBURG

2007-ban nem vezettek be új jogszabályt.

A vonatkozó jogalapot a fegyverekről és lőszerekről szóló, 1983. március 15-i törvény, valamint a fegyverek, lőszerek, a kifejezetten katonai célra szánt felszerelések és az ehhez kapcsolódó technológiák behozataláról, kiviteléről és tranzitjáról szóló, 1995. október 31-i nagyhercegi rendelet alkotja. Ezeket kihirdették a luxemburgi közlönyben, a Mémorialban. A hatályos joganyag felülvizsgálata folyamatban van.

A Külügyminisztérium kapta azt a feladatot, hogy tartsa a kapcsolatot más államokkal és szervezetekkel a kézi- és könnyűfegyverekkel kapcsolatos nemzetközi koordináció céljából.

Tiltott fegyverek

A fegyverekről és lőszerekről szóló 1983. március 15-i törvény 4. cikke szerint tilos bizonyos típusú fegyverek és lőszerek behozatala, előállítása, átalakítása, javítása, megszerzése, vásárlása, birtoklása, raktározása, szállítása, viselete, transzfere, eladása, kivitele és kereskedelme. Mindazonáltal e cikk ellenére az igazságügyi miniszter engedélyezheti különösen a következőket:

a) antik, mű- vagy dísztárgynak minősülő fegyverek és lőszerek, továbbá gyűjteménybe vagy kiállításra szánt fegyverek és lőszerek behozatala, megszerzése, vásárlása, szállítása, tartása, értékesítése, transzfere vagy kivitele, valamint kereskedelme; az engedély kiadásának feltétele lehet, hogy a fegyvert tartósan működésképtelenné kell tenni;

b) tudományos vagy oktatási célt szolgáló fegyverek és lőszerek behozatala, megszerzése, vásárlása, szállítása, tartása, értékesítése, transzfere vagy kivitele;

c) a külföldről egy másik országba tartó fegyverek behozatala, kivitele és tranzitja.

Az engedélyek megadásának feltétele lehet, hogy a fent felsorolt fegyvereket kizárólag a fent meghatározott célokra lehet használni.

Luxemburgban nincs a kézifegyverek előállításakor és/vagy behozatalakor használt nemzeti jelölésrendszer. A Nagyhercegségben nincs fegyvergyártó üzem. A fegyverkovácsoknak és a fegyver- és lőszerkereskedőknek nyilvántartást kell vezetniük a bejövő és kimenő fegyverekről, amelynek tartalmaznia kell minden egyes fegyver gyártmányát, kaliberét és sorozatszámát, valamint a szállító és a vásárló nevét és címét.

A nyilvántartásban fel kell tüntetni továbbá a miniszteri engedély számát és kiadásának dátumát. A dokumentumot az illetékes közhatóságok képviselőjének kérésére be kell mutatni. A fegyverkovácsoktól és fegyverkereskedőktől kérhetik, hogy nyilvántartásuk egy másolatát adják át az igazságügy-miniszternek. Az igazságügy-miniszter határozza meg a fegyverkovácsok és fegyverkereskedők által készleten tartható fegyverek és lőszerek maximális mennyiségét.

Zavargás, gyanús gyülekezés vagy a közrend megzavarása esetén az igazságügy-miniszter elrendelheti az összes fegyver- és lőszerbolt bezárását vagy kiürítését, valamint árukészletüknek egy meghatározott helyre való transzferét.

Az 1983. március 15-i törvény megszegése nyolc naptól öt évig terjedő szabadságvesztéssel büntetendő.

Kivitel

A nagyhercegségben kivitelre történő megszerzés esetén a fegyverkovácsnak kérelmeznie kell az igazságügy-minisztériumtól, hogy az eladónak adja meg a fegyverkiviteli engedélyt, vagyis engedélyezze, hogy a fegyvert a vásárlás helyéről a határra szállítsa. A fegyverek, lőszerek, a kifejezetten katonai célra szánt eszközök és az ehhez kapcsolódó technológiák kiviteli engedélyére irányuló kérelmekhez nemzetközi importigazolást vagy végfelhasználói igazolást kell csatolni. Az 1995. október 31-i módosított nagyhercegi rendelet előírja, hogy a Külügyi, Külkereskedelmi és Együttműködési Minisztérium határozza meg e dokumentumok formáját és tartalmát.

A fegyverek megszerzésének és tartásának ellenőrzéséről szóló 91/477/EGK irányelv (11. cikk) keretében és alkalmazásában Luxemburg közli az érintett tagállamokkal a területükre történő kivitelekre vonatkozóan kiadott engedélyeket.

Az engedélyező hivatal előírhatja, hogy a fegyverek, lőszerek, a kifejezetten katonai célra szánt eszközök és az ehhez kapcsolódó technológiák tranzitja iránti kérelmekhez a kérelmező mellékeljen egy olyan dokumentumot, amelyben azon ország illetékes hatóságai, ahonnan az áru érkezik, igazolják, hogy a megadott célországba irányuló kivitel engedélyezett.

A kiviteli vagy tranzitengedély iránti kérelmekhez mellékelni kell egy, a kérelmező aláírásával ellátott kötelezettségvállalási nyilatkozatot, mely szerint a kivitel, illetve a tranzit végrehajtása az engedély iránti kérelemnek megfelelően fog történni. Az exportőrnek minden egyes, kiviteli engedéllyel kivitt áruszállítmány után, három hónapon belül bizonyítania kell az engedélyezési hivatal felé, hogy az áru megérkezett az engedélyezett célországba, továbbá hogy az importőr elvámoltatta azt belföldi felhasználás céljára.

Ilyen bizonyíték lehet az importőr ország vámhatóságai által kiadott dokumentum, amely igazolja, hogy az exportált árut belföldi felhasználás céljára elvámoltatták, vagy pedig bármely más olyan dokumentum, amely igazolja, hogy az árut az importáló ország erre hatáskörrel rendelkező hatósága, vagy az e hatóság nevében eljáró vállalkozás közvetlenül átvette.

Fegyvermegsemmisítés

A Luxemburgban (a hadsereg, a rendőrség és a vámszervek által) a fegyverek megsemmisítésére használt módszer azok feldarabolása. Ezt a műveletet az érintett hatóságok fegyverműhelyeiben végzik el. A konténerbe helyezett, feldarabolt fémet a fegyverműhely személyzete egy acélműbe szállítja, ahol azt tanúk jelenlétében egy elektromos nagyolvasztóban beolvasztják. Ezután jegyzőkönyvet vesznek fel.

HOLLANDIA

2006-ben Hollandia nem hajtott végre módosításokat a kézi- és könnyűfegyverekről szóló jogszabályok tekintetében.

LENGYELORSZÁG

A robbanóanyagok, fegyverek, lőszerek és a katonai vagy rendőrségi felhasználású technológiák előállítása és kereskedelme terén folytatott gazdasági tevékenységekről szóló, 2001. június 22-i törvényt (Jogi Közlöny, 67. sz., módosított 679. cikk) a lengyel szabályozás és az Európai Unió joga közötti harmonizáció érdekében módosították.

A Miniszterek Tanácsa 2004. november 23-án kiadta az állambiztonság szempontjából stratégiai jelentőségű áruk értékesítésére vonatkozó tilalmak és korlátozások bevezetéséről szóló rendeletet (Jogi Közlöny, 255 sz., módosított 2557. pont), amely meghatározza azon államok jegyzékét, amelyekbe a fegyverexport tilalom vagy korlátozás alá esik. 2007. augusztus 1-jén módosították és naprakésszé tették a rendeletet Lengyelországnak az ENSZ-ben és az EU-ban való tagságból fakadó nemzetközi kötelezettségeivel összhangban.

Módosították a fegyverekről és lőszerekről szóló 1999. május 21-i törvényt (Jogi Közlöny, 53. sz., módosított 549. pont) is, de ezeknek a módosításoknak nem volt hatása a fegyverek gyártására, kereskedelmére és jelölésére.

A kézi- és könnyűfegyverekről szóló további jogszabályokat Lengyelország nem módosította.

PORTUGÁLIA

2006-ban új jogi keretrendszer lépett hatályba a kézi- és könnyűfegyverek, alkatrészeik és hozzájuk szükséges lőszer előállítására, javítására, behozatalára, kivitelére, transzferére, készletezésére, forgalmazására, kereskedelmére, engedélyezésére, megszerzésére és birtoklására vonatkozóan.

Az európai közös katonai listán, valamint a Wassenaari Megállapodás hadianyagjegyzékén található valamennyi tétel exportellenőrzés alá esik, beleértve a kézi- és könnyűfegyvereket is.

A kézi- és könnyűfegyverek behozatala és kivitele minden esetben a Védelmi Minisztérium vagy a Belügyminisztérium engedélyező hatóságának engedélyéhez van kötve, attól függően, hogy a fegyvereket polgári vagy katonai használatra szánják.

A tranzitra a behozatalra és a kivitelre vonatkozó szabályokkal azonos szabályok vonatkoznak, tehát engedély kell hozzá az engedélyező hatóságtól.

Valamennyi kérelmet egyedi alapon bírálnak el. A Külügyminisztérium szintén megvizsgálja a kérelmeket, szem előtt tartva a külpolitikai érdekeket és az Európai Unió fegyverexportra vonatkozó magatartási kódexében foglalt kritériumokat.

Az engedély elbírálása során minimumkövetelményként figyelembe veszik a magatartási kódex kritériumait. A kiviteli engedélyt nem adják meg, ha ENSZ-, EU- vagy EBESZ-embargó van érvényben. Kézi- és könnyűfegyverek esetében a Wassenaari Megállapodás 2002-ben elfogadott iránymutatásait is alkalmazzák.

A nemzeti jelölési gyakorlatok teljes mértékben összhangban vannak azokkal a legjobb gyakorlatokkal, amelyeket a nemzetközi jogi eszközök állapítanak meg, nevezetesen a lőfegyverekre vonatkozó ENSZ-jegyzőkönyv, a Wassenaar- I Megállapodásnak a kézi- és könnyűfegyverek exportjára vonatkozó legjobb gyakorlatokról szóló útmutatója, a kézi- és könnyűfegyverek jelölésére, nyilvántartására és nyomon követhetőségére vonatkozó legjobb gyakorlatok EBESZ-útmutatója, valamint az államok számára a tiltott kézi- és könnyűfegyverek kellő időben történő és megbízható azonosítását és nyomon követését lehetővé tevő nemzetközi egyezmény.

A katonai használatú fegyverek tekintetében a Védelmi Minisztérium azt kéri, hogy a behozott és a kivitt fegyverek jelölése tartalmazza a gyártó nevét, a gyártási országot és a sorozatszámot. További információk, például a gyártás éve, a fegyvertípus/modell és a kaliber feltüntetése is ajánlott a jelölésben.

A polgári használatú kézifegyverek tekintetében az 5/2006 törvény 53. cikke minden gyártó számára előírja a jelölést, melynek tartalmaznia kell a fegyver nevét, a modellt, a gyártás évét és a sorozatszámot. A Portugáliában gyártott lőfegyvereknek a Belügyminisztérium által elismert hivatalos szerv által kiadott megkülönböztető jelöléssel kell rendelkezniük.

Ha a lőfegyvert oly módon javítják, hogy az a sorozatszám eltávolításával járhat, akkor előzőleg meg kell vizsgálni a fegyvert, és meg kell jelölni.

A megfelelő jelölés nélküli fegyvereken a nemzeti hatóságok elvégzik a megfelelő korrekciókat.

A Védelmi Minisztérium naprakész nyilvántartást vezet a katonai használatú fegyverek transzfereiről, valamint a fegyveres és biztonsági erők által birtokolt és tárolt fegyverekről.

A Belügyminisztérium felelős a polgári használatú kézifegyverek nyilvántartásáért, amely a legyártott, behozott, kivitt és transzferált fegyverek adatait tartalmazza. Minden nyilvántartás tartalmazza a következő adatokat: gyártó, szám, modell, kaliber és az ügylet elemei (időpont, a felek, engedély).

Más eseményekről, például a fegyverek ellopásáról, elvesztéséről és lefoglalásáról szintén nyilvántartást kell vezetni.

ROMÁNIA

A kézi- és könnyűfegyverekre vonatkozó elsődleges joganyaggal kapcsolatban nem született új javaslat vagy módosítás.

A másodlagos joganyagot a következők módosították: a kiviteli, behozatali és más műveleti ellenőrzés alá tartozó katonai tételek jegyzékének jóváhagyásáról szóló 924/2007 sz. kormányhatározat, a globális kiviteli engedélyek űrlapjáról szóló 200/2007 sz. ANCEX- (Kiviteli Ellenőrzések Országos Ügynöksége) elnöki rendelet és a haditechnikai termékek osztályozásával kapcsolatos tanácsadásra vonatkozó eljárás módosításáról szóló 155/2007 sz. elnöki rendelet.

SZLOVÁKIA

A kézi- és könnyűfegyverekről szóló európai uniós együttes fellépés, valamint a hagyományos fegyverek tiltott kereskedelmének megelőzésére és leküzdésére irányuló EU-program nemzeti végrehajtása, valamint a kézi- és könnyűfegyverekkel kapcsolatos szlovák jogszabályok tekintetében 2007-ben nem került sor módosításra.

SPANYOLORSZÁG

A képviselőház elfogadta a haditechnikai eszközök és kettős felhasználású termékek külkereskedelmének ellenőrzéséről szóló, 2007. december 28-i 53/2007 törvényt, amely 2008. január 29-én lépett hatályba. E törvénnyel Spanyolország ma az e területen a legszigorúbb jogi szabályozással rendelkező országok közé tartozik. Az 53/2007 törvény utal a cselekvési program és az ENSZ Közgyűlése által elfogadott határozatok rendelkezéseire, valamint az ENSZ Közgyűlése által 2001. május 31-én elfogadott, az Egyesült Nemzetek nemzetközi szervezett bűnözés elleni egyezményét kiegészítő, a lőfegyverek, részeik és alkatrészeik, valamint lőszereik tiltott előállítása és kereskedelme elleni jegyzőkönyvre, a „lőfegyverekre vonatkozó ENSZ-jegyzőkönyvre”, és tiszteletben tartja ezeket.

Ezen új törvény bevezetése az alábbi következményekkel jár:

— Az e területre vonatkozó spanyol jogi szabályozás törvényi szintű, ami nagyobb hatékonyságú ellenőrzésgyakorlásra alkalmas eszközt jelent.

— Ez az új törvény – a Spanyolország által a különböző nemzetközi fórumok keretében vállalt kötelezettségek és a nonproliferációs rendszerek teljes körű tiszteletben tartásával – új rendelkezéseket ír elő a haditechnikai eszközök és kettős felhasználású termékek külkereskedelmével kapcsolatban.

— Az új törvény az ENSZ közgyűlése által elfogadott, a lőfegyverek, alkatrészeik és hozzájuk szükséges lőszerek elleni 55/255 határozatnak megfelelően valamennyi típusú lőfegyverre, ezek alkatrészeire és a hozzájuk szükséges lőszerekre kiterjeszti az ellenőrzések hatályát, beleértve a vadászati és a sportlövészeti célokra szolgáló lőfegyvereket is.

— A törvény explicit módon figyelembe veszi a fegyverkivitelre vonatkozó európai uniós magatartási kódex nyolc kritériumát, valamint a kézi- és könnyűfegyverekkel kapcsolatos kiviteli műveletekre vonatkozó, EBESZ által elfogadott kritériumot.

— A törvény végül kifejezett elkötelezettséget is magában foglal a fegyverkereskedelem fokozott ellenőrzését célzó regionális és nemzetközi folyamat előmozdítása, és az ebben való részvétel, különösen egy nemzetközi fegyverkereskedelmi szerződés elfogadása mellett.

Spanyolország 2007. február 7-én nyújtotta be a lőfegyverekről szóló ENSZ-protokollhoz való csatlakozási okiratát az Egyesült Nemzetek Közgyűlésének. Ez 2007. március 11-én lépett hatályba.

Spanyolország nemrég ültette át nemzeti jogába a kézi- és könnyűfegyverek jelöléséről és nyomon követéséről szóló nemzetközi jogi eszközt.

I.C. Igazgatási és bűnüldöző szervezetek, valamint igazságügyi szervek képzése

Az EU-tagállamok az alábbiakat nyújtották be a nemzeti igazgatási szerveik képzését célzó erőfeszítéseikkel és kezdeményezéseikkel kapcsolatban:

ROMÁNIA

Románia különféle eseményekkel – például fekete-tengeri védelmi és repülőgép-ipari kiállítás és konferencia (2007. április 24–27.) és az EXPOMIL kiállítás (2007. október 18–21.) – továbbviszi az ipar tájékoztatása tevékenységet annak érdekében, hogy előmozdítsa, illetve terjessze az exportellenőrzésekkel kapcsolatos jogi keretet és legjobb gyakorlatokat a vállalatok körében.

SPANYOLORSZÁG

A rendfenntartásért felelős különféle spanyol szervek 2007-ben az előző évekhez hasonlóan képzéseket és workshopokat tartottak a lőfegyverek és robbanóanyagok büntetőjogi keretéről és arról, hogy miként használják ezek ellenőrzéséhez az információs technológiákat. Rendszeresen tartottak a kézi és könnyűfegyverek tiltott kereskedelmének megakadályozására és az ellene való küzdelemre alkalmazandó jogi keretrendszerrel kapcsolatos tájékoztatást adó szemináriumokat annak érdekében, hogy megőrizzék, illetve elmélyítsék az e kérdéssel foglalkozó személyek tudását.

EGYESÜLT KIRÁLYSÁG

Az Egyesült Királyság felülvizsgálta a brókertevékenységgel kapcsolatos szabályozást, és ennek alapján néhány döntés már meg is született a jövőre nézve: az ország 2008. október 1-jétől a kézifegyverekre és hordozható légvédelmi rendszerekre (MANPADS) is kiterjeszti a saját területen kívüli ellenőrzést, a könnyűfegyverekre vonatkozó saját területen kívüli ellenőrzéseket 2009. áprilisban vezetik be; még meg kell hozni a döntést azzal kapcsolatban, hogy szabályozva legyenek-e a kézi- és könnyűfegyverekkel kapcsolatos valamennyi brókertevékenységhez kapcsolódó kiegészítő tevékenységek, és ha igen, mely tevékenységek, és még folyamatban van annak mérlegelése is, hogy bevezetésre kerüljön-e a brókerek nyilvántartása, különösen az a kérdés, hogy a nyilvántartási rendszer előnyei indokolják-e a jogszerűen működő vállalkozásokra háruló terhet. Jelenleg az Egyesült Királyság az EU egyetlen olyan tagállama, amely közzéteszi a brókertevékenységre vonatkozó engedélyekkel kapcsolatos információkat, beleértve az elutasításokat is.

I.D. Egyéb kezdeményezések vagy tevékenységek

FRANCIAORSZÁG

A Franciaországból 2007-ben történő fegyverkivitelről szóló, a Parlamenthez intézett éves jelentést 2008 októberében terjesztették elő. A jelentés bemutatja a nemzeti ellenőrzési gyakorlatot, valamint azokat az exportellenőrzéssel kapcsolatos nemzetközi gyakorlatokat, amelyekben Franciaország részt vesz. A jelentés tartalmaz egy, a kézi- és könnyűfegyverek Franciaország által szállított szállítmányairól szóló mellékletet. Azokról az átláthatósági erőfeszítésekről tanúskodik, amelyeket Franciaország e kérdések ügyében a civil társadalom és a nemzetközi közösség irányába már több éve tesz.

SPANYOLORSZÁG

A spanyol szakszolgálatok – a csendőrség (Guardia Civil) lőfegyverekért és robbanóanyagokért felelős központi nyomozóhatóságának koordinálásával – 1 184 db (82 db schengeni térségből és 1 102 db schengeni térségen kívülről származó) lőfegyvert foglaltak le 2007-ben. A spanyol hatóságok birtokában jelenleg összesen 269 267 db, különféle típusú lőfegyver van, melyből 51 974 db-ot már kiválasztottak árverésre és 30 328 db-ot megsemmisítésre.

E szolgálatok 2007 folyamán 26 291 ellenőrzést végeztek, amelyek összesen 693 – gyártók, fegyverműhelyek, magánszemélyek és készpénzszállító vállalatok elleni – eljáráshoz vezettek, melyek közül 243 lőfegyverekkel, 450 pedig robbanóanyagokkal kapcsolatos. Az ilyen bűncselekmények felkutatásának keretében a vámszolgálat alkalmazottai is rendszeres fellépéseket végeznek a repülőtereken és a kikötőkben.

II NEMZETKÖZI VÉGREHAJTÁSI ERŐFESZÍTÉSEK 2007-BEN

II.A. Intézkedések a kézi- és könnyűfegyverek felhalmozódásának és elterjedésének leküzdésére és a hagyományos fegyverek tiltott kereskedelmének megakadályozására

II.A.1. Pénzügyi, technikai és egyéb támogatás az ENSZ, a Vöröskereszt Nemzetközi Bizottsága, valamint más nemzetközi vagy regionális szervezetek és nem kormányzati szervezetek vonatkozó programjai és projektjei számára

II.A.1.1. Az Európai Unió által támogatott fellépések és projektek

1. Regionális szinten a kézi- és könnyűfegyverek területén folytatott uniós fellépések az alábbiakat foglalták magukban: Dél- és Kelet-Európa: Ukrajna: a 2005/852/KKBP tanácsi határozat végrehajtása keretében az Európai Unió 1 000 000 EUR összeggel járult hozzá a felszerelésekhez, valamint 20 000 db kézi- és könnyűfegyver megsemmisítéséhez. Ez az egyéves projekt 2006. augusztus 4-én kezdődött, és a NATO Karbantartási és Ellátó Ügynöksége (NAMSA) hajtja végre. Eddig 17 710 db kézi- és könnyűfegyver megsemmisítésére került sor, a 20 000 darabos célkitűzést pedig a közvetlen költségek csökkenésének köszönhetően 27 760 darabra módosították. A támogatási megállapodás második – felszerelés nyújtásával kapcsolatos – részének végrehajtása még nem történt meg, mert Kalinovka és Vinnicja (helyi parlamentek) egyhangúlag megvétózta egy demilitarizációs létesítmény Kalinovkában való megvalósítására vonatkozó tervet, így további időre van szükség az alternatívák kidolgozásához. Ezáltal a teljes folyamat késedelmet szenvedett, a támogatási megállapodást pedig 2008. március 31-ig meg kellett hosszabbítani annak érdekében, hogy el lehessen érni a kívánt célt és teljes mértékben fel lehessen használni az uniós hozzájárulást. A globális leszerelési és fegyverzet-ellenőrzési munkacsoport jelenleg vizsgálja a további támogatás lehetőségét. Nyugat-Balkán: a 2006-ban megkezdett tevékenységek alapján – a Délkelet-európai Kézi- és Könnyűfegyver Információs Központ (SEESAC) által végrehajtott – a kézi- és könnyűfegyverekhez kapcsolódó, a Nyugat-Balkánt támogató uniós kísérleti projekt keretében a nyugat-balkáni országokban (Albániában, Bosznia és Hercegovinában, Horvátországban, Macedónia Volt Jugoszláv Köztársaságban, Szerbiában, Montenegróban és Koszovóban) folytatódott különböző SALW-projektek végrehajtása annak érdekében, hogy ezen országok ki tudják alakítani a kézi- és könnyűfegyverek ellenőrzésével összefüggő uniós politikákkal és gyakorlattal összhangban álló jogi és intézményi kereteket. Számos válasz született, többek között: 1. a kézi- és könnyűfegyverek területével foglalkozó vezető műszaki tanácsadók alkalmazása Albániában, Bosznia és Hercegovinában, Horvátországban, Koszovó ENSZ-igazgatás alatt álló területén (Koszovó) és Macedónia Volt Jugoszláv Köztársaságban; 2. a fegyverkivitel és -transzfer ellenőrzésére vonatkozó jogszabályok elemzése; 3. operatív támogatási eszközök kialakítása; 4. Macedónia Volt Jugoszláv Köztársaságban egy kifinomult fegyver-nyilvántartási és készletgazdálkodási szoftverrendszer kidolgozása, kifejlesztése és megvalósítása; 5.a parlamenti képviselők bevonása a kézi- és könnyűfegyverek kérdésébe és a kézi- és könnyűfegyverek kérdésével foglalkozó regionális parlamenti fórum létrehozásába; 6. annak kutatása, hogy a gyerekek és a fiatalok, valamint a kézi- és könnyűfegyverek kérdése között milyen kapcsolat áll fenn a térségben; és 7. biztonságosabb közösségek építésének támogatása. A projekt támogatást nyújtott – a régióban folyamatban lévő – SEESAC technikai segítségnyújtáshoz és a projektfejlesztési tevékenységekhez. Albánia: 2007-ben befejeződött a NATO Békepartnerségi Alap keretében folytatott, a kézi- és könnyűfegyverek albániai megsemmisítésére irányuló projekt. Az Unió 1 320 000 EUR összeget különített el ehhez a projekthez (a 2003/276/KKBP és a 2004/790/KKBP tanácsi határozat), amelyből 1 308 423 EUR-t költöttek el. Afrika: Nyugat-Afrika: a nyugat-afrikai térségben folytatott konfliktusmegelőzési és békeépítési program keretében, a programhoz tartozó (az Európai Fejlesztési Alapból nyújtott) 5,5 millió EUR összegből a Bizottság 1,45 millió EUR-val támogatta az ECOWAS kézifegyverekre vonatkozó programját (ECOSAP), segítséget nyújtva ezzel a kézifegyverek kérdésével foglalkozó nemzeti bizottságok létrehozásához és tevékenységeik előmozdításához. A projekt célul tűzte ki továbbá a fegyverek legális transzferének átfogó politikai felügyeletét és hatékony irányítását biztosító, valamint a kézi- és könnyűfegyverek terjedése és kereskedelme elleni küzdelemre irányuló politikák kidolgozását és fejlesztését szolgáló kapacitás fokozását az alrégióban. A Bizottság támogatást nyújtott továbbá (az Európai Fejlesztési Alapon keresztül) egy olyan projekthez, mely szakmai segítséget biztosít az ECOWAS Kézifegyverekkel Foglalkozó Egysége számára a SALW-egyezmény végrehajtásáról szóló cselekvési terv kidolgozásához. Közép-Afrika: a Bizottság (az Európai Fejlesztési Alapból) 4 millió EUR összeg támogatást nyújtott egy hároméves projekthez, melynek célja a Közép-Afrikai Államok Gazdasági Közösségének (ECCAS/CEEAC) a béke és a biztonság előmozdítására irányuló kapacitásának a fejlesztése a konfliktusmegelőzés, a korai figyelmeztető mechanizmus, a konfliktusmegelőzés területén aktív nem kormányzati szervekkel való együttműködés és a politikai és diplomáciai fellépések terén, beleértve a kézi- és könnyűfegyverek kérdését is. Afrikai Unió: a Bizottság finanszírozást nyújtott az aknamentesítésről és a leszerelésről, többek között a kézi- és könnyűfegyverekről szóló, az Afrikai Unió Bizottságának és az Európai Bizottságnak a részvételével tartott szeminárium megrendezéséhez annak érdekében, hogy fokozódjon a két szervezet közötti párbeszéd, hogy kicseréljék a legjobb gyakorlatokat és megvizsgálják, milyen további projektek támogatására nyílik lehetőség e területen.

2. Az Európai Bizottság továbbá támogatást nyújtott számos olyan átfogóbb lefegyverzési, leszerelési és újrabeilleszkedési programhoz – például Libériában, Szudánban, a Kongói Köztársaságban és Haitin –, amelyek közvetlenül vagy közvetve az erőszak általános csökkentésével, a fegyverbirtoklással, a fegyveres erők átszervezésével, valamint a korábbi harcosok társadalmi visszailleszkedésével foglalkoznak.

Latin-Amerika/Karib-térség: Az oktatók képzésével és az adatbázisokkal kapcsolatos projekt utolsó szakaszának végrehajtása a 700 000 EUR összegű utolsó hozzájárulásról rendelkező 2006/1000/KKBP határozat Tanács általi elfogadását követően 2007-ben indult be. Ez az egyéves projekt a kézi- és könnyűfegyverek latin-amerikai és karib-térségbeli destabilizáló hatású felhalmozódásával szembeni küzdelemhez járult hozzá. A projekt keretében eddig a bűnüldöző hatóságok több mint 1 340 tisztviselője vett részt nyomozási technikákkal kapcsolatos képzésen, és a projekt befejezéséig várhatóan összesen 2 300 tisztviselő kiképzésére kerül sor.

Ezen túlmenően több mint 180 parlamenti képviselő ta-nácsadóik OR tanács-adóik vettek részt különböző képzéseken, valamint berendezések és létesítmények építésére és felújítására került sor a közös tevékenységek jobb összehangolása céljából. Ami a képzések hatását illeti, a régió egyes országai hivatalos jelentésekben számoltak be lőfegyverek, alkatrészeik és lőszereik lefoglalásáról, és ezt a képzéseken közvetített kapacitásépítési intézkedésekkel hozták összefüggésbe. A projekt leépítésére vonatkozó stratégia végrehajtásának célja, hogy kétoldalú finanszírozás révén növelje a régió államai, a helyi adományozók és szervezetek önálló szerepvállalását.

II.A.2. Az EU tagállamai által a kézi- és könnyűfegyverekkel kapcsolatos projektekhez nyújtott pénzügyi, technikai és egyéb segítség

Az EU által a rendelkezésére álló különböző eszközök segítségével finanszírozott projekteken kívül a tagállamok számos, kézi- és könnyűfegyverekkel kapcsolatos projektet finanszíroztak bilaterális alapon. Ez idáig a tagállamok e jelentéshez a következőkkel járultak hozzá:

AUSZTRIA

Ausztria 2007-ben számos, a Leszerelési Ügyek Hivatala (UNODA) által vezetett, a kézi- és könnyűfegyverek elleni ENSZ-folyamatot támogató projekthez hozzájárult, a fő hangsúlyt az afrikai projektekre helyezve.

Ausztria különösen az alábbi projekteket támogatta:

— a nyugat-afrikai gyakorlati leszerelési intézkedések végrehajtása, technikai támogatás az Nyugat-afrikai Államok Gazdasági Közössége (ECOWAS) Kézifegyverekkel Foglalkozó Egysége és az ECOWAS kézifegyverprogramja (ECOSAP) részére (200 000 EUR),

— a kézifegyverekkel kapcsolatos brókertevékenység szabályozása Afrikában (100 000 EUR),

— a kézi- és könnyűfegyverek közép-afrikai ellenőrzésére vonatkozó jogi eszköz kidolgozása (230 000 EUR).

FINNORSZÁG

— Finnország 2007-ben 250 000 EUR összeggel támogatta az ECOWAS kézifegyverprogramját (ECOSAP). Ugyanennyit folyósítanak majd 2008-ban is, és ezzel a 2006–2008-as időszakra a finn támogatás teljes összege 750 000 EUR-ra rúg,

— összesen 160 000 EUR összegű hozzájárulás a lőszerfeleslegek és elavult lőszerkészletek megsemmisítésére is kiterjedő EBESZ-misszióhoz a Moldovai Köztársaságban,

— összesen 100 000 EUR összegű hozzájárulás az EBESZ kézi- és könnyűfegyverekre, valamint hagyományos lőszerekre vonatkozó programjához a Tádzsik Köztársaságban a 2006–2008-as időszakra; a program I. szakasza lőszertárak helyreállítására irányult hat helységben,

— hozzájárulás a NATO Békepartnerség afganisztáni fizikai biztonság és lőszerkészlet-gazdálkodás támogatására irányuló elkülönített alapjához (összesen 100 000 EUR).

FRANCIAORSZÁG

A 2006 és 2008 közötti időszak vonatkozásában Franciaország az Egyesült Nemzetek Fejlesztési Programján keresztül három, a kézi- és könnyűfegyverekkel kapcsolatos programot finanszíroz:

— hozzájárulás a könnyűfegyvereknek az ECOWAS tagállamaiban történő ellenőrzésére vonatkozó támogatási programhoz, amely felváltja Franciaországnak az Európai Unió keretén belül tett erőfeszítését (260 000 USD),

— a Kongói Demokratikus Köztársaságban tapasztalható fegyveres erőszaknak a könnyűfegyverek ellenőrzése és a fenntartható megélhetési lehetőségek előmozdítása révén történő csökkentésére irányuló terv (750 000 USD),

— a könnyűfegyverek ellenőrzését és a polgári leszerelést célzó program Burundiban (200 000 USD).

Ezenfelül Franciaország 2007-ben hozzájárult az alábbiakhoz:

— a békéért és a leszerelésért tevékenykedő loméi regionális ENSZ-központ külön alapja (77 000 EUR),

— a RACVIAC–CSC „tevékenységi” költségvetése (30 000 EUR).

NÉMETORSZÁG

Németország különböző intézmények és szervezetek keretében és ezekkel együttműködve nyújt hozzájárulást a kézi- és könnyűfegyverekkel, valamint ezek lőszereivel kapcsolatos projektekhez és tevékenységekhez. E tevékenységek többségének időtartama meghaladja a naptári évet. 2007-ben az alábbiak voltak kiemelt kezdeményezések:

Afganisztán (2004–; teljes költségvetés: 3 000 000 EUR)

Németország 2004 óta a fegyver- és lőszerfeleslegek mentesítésének és megsemmisítésének társfinanszírozásával támogatta Afganisztánban a lefegyverzést, leszerelést és újrabeilleszkedést, valamint az illegális fegyveres csoportok feloszlatását célzó folyamatokat.

Angola (2003–2009; teljes költségvetés: 11 990 332 EUR)

Németország támogatja Angolában a korábbi harcosok és családjaik társadalmi és gazdasági visszailleszkedését. Németország az Instituto de Reintegração Sócio-Profissional para Ex-militares (IRSEM) nevű szervezeten keresztül hozzájárul a Világbank vezetésével folyó angolai leszerelési és újrabeilleszkedési programhoz (ARDP). A korábbi harcosok újrabeilleszkedését helyi szinten társadalmi-gazdasági fejlesztési projektekkel és a helyi kormányzati igazgatás megerősítésével támogatják.

Burundi (2003–2007; teljes költségvetés: 15 940 000 EUR)

Németország támogatja Burundiban a korábbi harcosok, a lakóhelyüket elhagyni kényszerült, az országon belül maradó személyek (IDP) és a visszatérő menekültek újrabeilleszkedését célzó projekteket. A német hozzájárulás a következő négy fő elemből áll: a közösségbe való visszailleszkedést segítő struktúrák hatáskörrel való felruházása, a mezőgazdasági termelés újjáélesztése, jövedelemtermelés, az infrastruktúra helyreállítása.

Kambodzsa (2007–2008; teljes költségvetés: 1 260 000 EUR)

Németország támogatja a kambodzsai királyi kormányt a kézi- és könnyűfegyverek ellenőrzésének kérdéseivel kapcsolatos munkájában, a hangsúlyt a hagyományos lőszerek készletfeleslegeinek készletkezelésére és megsemmisítésére helyezve.

Kongói Demokratikus Köztársaság (2005–2011; teljes költségvetés: 12 000 000 EUR)

Németország 3,5 millió EUR-val (technikai segítségnyújtás) támogatja a korábban harcoló csapatokhoz tartozó gyermekek és fiatalok társadalmi és gazdasági visszailleszkedését a Kongói Demokratikus Köztársaság Maniema tartományában, továbbá 8,5 millió EUR-nyi forrással támogat munkaigényes infrastruktúra-projekteket a korábbi harcosok újrabeilleszkedése érdekében (2008 októberéig, pénzügyi támogatás).

A Nagy-tavak tágabb térsége (2003–2009; teljes költségvetés: 12 900 000 EUR)

Németország 12,9 millió EUR összeggel járul hozzá a Nagy-tavak tágabb térségében több országot átfogó, a Világbank irányítása alatt álló leszerelési és újrabeilleszkedési program elkülönített alapjához. Németország forrásokat köt le a „Kézi- és könnyűfegyverek tiltott elterjedése elleni küzdelem” elnevezésű programra is, amelyet a Nagy-tavak régiójával foglalkozó konferencia folyamatának (2004–2011) támogatása keretében valósítanak meg – 7,5 millió EUR.

Libéria (2005–2007; teljes költségvetés: 10 750 000 EUR)

Németország támogatást nyújt a nemzeti leszerelési és újrabeilleszkedési programhoz. A program pszichoszociális támogatást nyújt Libériában a háború alatt elkövetett nemi erőszak áldozatainak, és az infrastruktúra munkaigényes helyreállításával támogatja a hazatérő menekültek és korábbi harcosok visszailleszkedését.

Ruanda (2003–2007; teljes költségvetés: 8 773 000 EUR)

Németország támogatja a ruandai leszerelési és újrabeilleszkedési bizottságot (RDRP), valamint a korábbi harcosok társadalmi visszailleszkedésének és egészségügyi rehabilitációjának folyamatát Ruandában.

„Fejlesztési együttműködés és kézifegyver-ellenőrzés” (2001–2008, teljes költségvetés 3 452 000 EUR)

A német kormány „fejlesztési együttműködés és kézifegyver-ellenőrzés (DECOSAC)” elnevezésű ágazati projektet hozott létre. A projekt egyik célja kézifegyver-ellenőrzésre szolgáló eszközök kifejlesztése és tesztelése fejlesztési együttműködés keretében. A DECOSAC 2007 folyamán támogatást nyújtott a kézifegyverekkel foglalkozó ugandai országos koordinációs központ számára a kézifegyverekre vonatkozó ugandai cselekvési tervnek a kapacitásfejlesztés és tájékoztatás tekintetében történő végrehajtásához. Szakpolitikai konzultációkra került sor, továbbá tájékoztató kampányokat és képzési műhelyeket rendeztek a biztonsági ágazat képviselőivel, civil társadalmi csoportokkal és nem kormányzati szervekkel (például az Ugandai Keresztény Tanáccsal).

ÍRORSZÁG

A cselekvési program létrehozása óta Írország körülbelül 2 millió EUR összeggel támogatta a közvetlenül a kézi- és könnyűfegyverekkel foglalkozó projekteket. Írország az elmúlt négy évben finanszírozást biztosított a Genfi Fórum számára. E genfi székhelyű szervezet arra törekszik, hogy a leszereléssel és a fegyverzet-ellenőrzéssel kapcsolatos közös érdekű kérdések terén partnerségeket építsen ki a kormányok, a nemzetközi szervezetek és a nem kormányzati szervezetek között. A Genfi Fórum továbbra is dolgozik a kézi- és könnyűfegyverek elterjedése és az azokkal való visszaélés elleni küzdelmet célzó meglévő folyamatok támogatásán.

Írország a Humán Biztonsági Hálózat tagjaként támogatja a fegyverekkel kapcsolatos kérdések emberközpontú megközelítését, és régóta finanszíroz leszerelési, lefegyverzési, újrabeilleszkedési és rehabilitációs (DDRR) programokat. A védelmi erők közvetlenül részt vettek a libériai DDRR-programban. Ugyan a szerepvállalás nagy része biztonsággal kapcsolatos volt, az erők alapos ismereteket szereztek e programok működéséről, amely hasznosnak bizonyulhat a későbbi afrikai ENSZ-missziók során. Az UNMIL (libériai ENSZ-misszió) során szerzett, a DDRR-rel kapcsolatos tapasztalatok az Írország és európai partnerei közötti jövőbeli együttműködés tárgyát is képezhetik. Írország 2007 májusában kivonta kontingensét a libériai misszióból.

2007 novemberében Írország beleegyezett az Állandó Védelmi Erő mintegy 400 tagjából álló kontingens kiküldetésébe, akik az EU vezetése alá tartozó, az ENSZ-megbízatása alapján a Csádi Köztársaságban és a Közép-afrikai Köztársaságban működő új műveletnél, az EUFOR Tchad/RCA-nál szolgálnak.

Írország 2007 decemberében egy kézi- és könnyűfegyverekről szóló dél-afrikai könyv támogatása céljából 3 500 EUR összeget juttatott a Kézifegyverek Elleni Nemzetközi Hálózatnak (IANSA).

LETTORSZÁG

Lettország 2007-ben 7 000 EUR összeggel támogatta a NATO Békepartnerség kézi- és könnyűfegyverek és hordozható légvédelmi rendszerek ukrajnai megsemmisítését célzó elkülönített alapját.

LITVÁNIA

Az afganisztáni Ghor tartományban végzett tartományi helyreállítási tevékenységek keretében a litván katonai állomány 2005 óta végzi a régi, feleslegben lévő és összegyűjtött kézi- és könnyűfegyverek, robbanóanyagok és lőszer megsemmisítését. A tartományi helyreállítási csapat segített továbbá a helyi hatóságoknak az illegális afganisztáni fegyveres csapatok feloszlatására irányuló programban, továbbá a fegyverek tárolásában, jelölésében és leltározásában. A csapat továbbá segítette a helyi hatóságokat a kézi- és könnyűfegyverek és a lőszerek begyűjtésében.

LUXEMBURG

A luxemburgi hatóságok 2001 és 2004 között finanszírozást nyújtottak az Európai Béke- és Biztonságkutató- és Információs Intézet (GRIP) „A konfliktusmegelőzés és a békeépítés terén működő afrikai nem kormányzati szervezetek hálózatának megerősítése” nevű projektjéhez. Ez a projekt többek között a béke kultúrája, a béketeremtés és a könnyűfegyverek elterjedése elleni küzdelem terén tevékenykedő közép- és nyugat-afrikai nem kormányzati szervezetek hálózatának létrehozására irányul. Az e projekthez nyújtott hozzájárulás teljes összege 223 000 EUR. Ezentúl 2007-ben önkéntes hozzájárulásként további 20 000 EUR összeget juttattak a GRIP-nek.

MÁLTA

A kézi- és könnyűfegyverek tiltott gyártása, transzfere és forgalmazása, valamint azok túlzott felhalmozása és ellenőrizetlen terjedése továbbra is komoly problémát jelent Málta számára. Málta továbbra is teljes mértékben támogatja az olyan új intézkedések elfogadásával kapcsolatos nemzetközi és regionális kezdeményezéseket, amelyek hozzájárulnak a fegyverek tiltott kereskedelmének, gyártásának és transzferének csökkentésére, valamint a kézi- és könnyűfegyverek gyártásának, kereskedelmének, felhalmozásának és használatának ellenőrzésére irányuló innovatív módok és eszközök kifejlesztéséhez.

Málta a kézi- és könnyűfegyverek kereskedelmére vonatkozó bűnüldözési operatív információk gyűjtésének megkönnyítése érdekében hangsúlyt fektet az országos és nemzetközi hatóságok közötti, országos és nemzetközi szintű információcserére egyaránt.

HOLLANDIA

2007-ben Hollandia a kézi- és könnyűfegyverekkel kapcsolatban az alábbi intézmények, projektek és egyéb tevékenységek részére nyújtott hozzájárulást:

— a Kézifegyverek Regionális Központja részére a Nairobi Nyilatkozatnak és a Nairobi Jegyzőkönyvnek a Nagy-tavak vidékén és Afrika szarvában történő végrehajtására,

— a Saferworld (Biztonságosabb világért) részére a fegyveres erőszak csökkentésére, a humánbiztonság fokozására, valamint a kézifegyverek ellenőrzése révén a fenntartható fejlődéshez szükséges feltételek megteremtésére,

— a Saferworld (Biztonságosabb világért) részére a „Biting the Bullet” nevű projektre,

— a Biztonságpolitikai Kutatóintézet részére a végrehajtást és az adatátadást célzó országtanulmányokra és határokon átnyúló kutatásra Dél-, Kelet- és Közép-Afrikában,

— a Kézifegyverek Elleni Nemzetközi Hálózat (IANSA) részére a kézifegyverek csökkentését célzó átfogó tájékoztatási stratégiára,

— a kézifegyverek felméréséről szóló kiadvány alaptámogatására,

— pénzügyi hozzájárulás Sander Francken „Dealing and Wheeling in SALW” (Kéz kezet mos a kézi- és könnyűfegyver-kereskedelemben) című dokumentumfilmjének elkészítéséhez és forgalmazásához,

— a Genfi Fórum részére béke- és biztonsági partnerségek kialakítására,

— az Asociacion para Politicas Publicas (APP) részére a kézifegyverek argentínai elterjedése és tiltott kereskedelme elleni tevékenységekre,

— a HALO Trust részére kézifegyverek, könnyűfegyverek és lőszerek begyűjtésére és megsemmisítésére Afganisztánban,

— Mine Action Group részére kézifegyverek, könnyűfegyverek és lőszerek begyűjtésére és megsemmisítésére a Kongói Demokratikus Köztársaságban,

— az EBESZ részére kézi- és könnyűfegyverek, valamint hagyományos lőszerek megsemmisítésére és biztonságos tárolására irányuló projektre a Tádzsik Köztársaságban,

— az ENSZ Leszerelési Kutatóintézete (UNIDIR) részére a „Biztonsági igények felmérésére szolgáló protokoll” kialakítására,

— az ENSZ Fejlesztési Programja (UNDP)/Bosznia és Hercegovina részére kézi- és könnyűfegyverek, valamint lőszerek megsemmisítésére,

— az ENSZ Fejlesztési Programja (UNDP)/Koszovó részére a „koszovói kézifegyver-ellenőrzési kezdeményezésre”,

— az ENSZ Fejlesztési Programja (UNDP)/ECOWAS elkülönített alapja részére kézifegyver-ellenőrzésre a Manu-folyó térségében,

— a NATO Karbantartási és Ellátó Ügynöksége (NAMSA)/NATO Békepartnerség elkülönített alap részére kézi- és könnyűfegyverek, hordozható légvédelmi rendszerek és lőszerek megsemmisítésére Ukrajnában,

— a NATO Karbantartási és Ellátó Ügynöksége (NAMSA)/NATO Békepartnerség elkülönített alap részére lőszerek megsemmisítésére Albániában,

— „A tiltott kézi- és könnyűfegyverek kellő időben történő és megbízható azonosítását és nyomon követését lehetővé tevő nemzetközi egyezmény megvalósítását támogató kapacitásfejlesztési tevékenységek” című, 2007 decemberében Nairobiban tartott UNODA-szemináriumra,

— hozzájárulás a 2007 novemberében Nairobiban tartott üléshez, amelynek során 29 afrikai ország aláírta a fegyveres erőszakról és a fejlesztésről szóló afrikai nyilatkozatot.

LENGYELORSZÁG

A békefenntartásban részt vevő Lengyel Fegyveres Erők folytatták a fegyverbegyűjtő tevékenységet többek között Irakban, Afganisztánban, Koszovóban, és Bosznia és Hercegovinában. Példaként említhető, hogy az EUFOR műveletben részt vevő lengyel katonai kontingens 2007-ben Bosznia és Hercegovinában 124 hosszú fegyvert, két pisztolyt, hét páncéltörő gránátvetőt, hat M80-as és RPG gránátvetőt, 651 gránátot (köztük 69 aknagránátot és 80 puskagránátot) és 20 759 darab különböző lőszert gyűjtött össze.

15 kihelyezett nemzeti szakértő vett részt az EUBAM Moldova/Ukrajna EBVP-műveletben, amely a határ- és vámellenőrzési kapacitás megerősítésével hozzájárul a kézi- és könnyűfegyverek tiltott kereskedelmének megelőzéséhez, leküzdéséhez és felszámolásához.

SPANYOLORSZÁG

Spanyolország a kézi- és könnyűfegyverek tekintetében részt vett az ENSZ, az EBESZ, a Wassenaari Megállapodás és a kézi- és könnyűfegyverekkel foglalkozó parlamenti fórum munkájában egyaránt.

Spanyolország – a fegyverellenőrzést célzó kampányon keresztül – támogatta különböző NGO-k kezdeményezését, továbbá részt vesz a nemzetközi fegyverkereskedelmi szerződéssel foglalkozó, az ENSZ főtitkára által kiválasztott, kormányzati szakértők csoportjában, amely a jövőbeli fegyverkereskedelmi szerződés megvalósíthatósága, alkalmazási köre és alapvető irányai tekintetében folytat vizsgálatot.

2005 decemberében Spanyolország szándéknyilatkozatot írt alá a Nyugat-Afrikai Államok Gazdasági Közössége (ECOWAS) ügyvezető titkárával, és elkötelezte magát arra, hogy 1 000 000 EUR, 2006 és 2008 közötti időszakban folyósítandó összegű hozzájárulást nyújt az ECOWAS tevékenységeihez és programjaihoz, amely magában foglalja „A nyugat-afrikai kézifegyver-ellenőrzési program” részére nyújtott összesen 750 000 EUR összegű támogatást is. Tehát 2007-ben 250 000 EUR támogatást nyújtott az ország erre a célra.

Spanyolország emellett pénzügyi támogatást nyújtott az Egyesült Nemzetek Szervezetének Latin-Amerikában és a Karib-térségben a békéért, a leszerelésért és a fejlődésért tevékenykedő regionális központja (UN-LiREC), valamint az Egyesült Nemzetek Szervezetének Fejlesztési Programja (UNDP) számára, 400 000 EUR összegben (200 000 EUR szervezetenként). E tevékenységek közé tartozik egy tanulmány, amely a régió 30 országának lőfegyverekkel és lőszerekkel kapcsolatos előírásait és jogi eszközeit hasonlítja össze, valamint egy Peru által 2007 decemberében indított, jelenleg is tartó, a lőfegyverek megsemmisítésére irányuló folyamat támogatása.

A csendőrség (Guardia Civil) folytatta a 2005-ben megkezdett technikai segítségnyújtási programot, amelynek keretében segítséget nyújtott a kézi- és könnyűfegyverek és robbanóanyagok ellenőrzését illetően a Zöld-foki szigeteki hatóságoknak.

SZLOVÁKIA

Szlovákia betartja az EU fegyverkivitelről szóló magatartási kódexét, és EBESZ-tagként évente tájékoztatást nyújt a kézi- és könnyűfegyverek kiviteléről, behozataláról és készletfeleslegéről, ideértve az EBESZ kézi- és könnyűfegyverekről (SALW) szóló dokumentumának megfelelő egyéb releváns információt is. Export-ellenőrzési politikája terén Szlovákia betartja az EBESZ fegyvertranszferre vonatkozó elveit.

SVÉDORSZÁG

Svédország megerősítette a terrorizmusra vonatkozó valamennyi globális egyezményt, köztük 2007. április 5-én a plasztik robbanószerek felismerés céljából történő megjelöléséről szóló egyezményt is.

Svédország – különösen a Külügyminisztérium, a Svéd Fegyveres Erők és a Svéd Nemzetközi Fejlesztési Együttműködési Ügynökség segítségével – támogat olyan projekteket, amelyek célja a kézi- és könnyűfegyverek tiltott kereskedelme minden formájának megelőzése, leküzdése és felszámolása az ENSZ cselekvési programjában foglaltaknak megfelelően.

A Külügyminisztérium 2007-ben finanszírozott egy tanulmányt, amely az Egyesült Nemzetek által elrendelt fegyverembargókkal és azoknak a fegyveráramlásra és a szankciók tárgya viselkedésére gyakorolt hatásával foglalkozott, és amely a Stockholmi Nemzetközi Békekutató Intézetnek (SIPRI), valamint az Uppsalai Egyetem béke- és konfliktuskutató tanszéke célzott szankciók végrehajtásával kapcsolatos különleges programjának a keretében készült. A SIPRI weboldalán (www.sipri.org) olvasható tanulmányt New Yorkban és Brüsszelben ismertették, és egy londoni tudományos szeminárium is foglalkozott vele. Annak ellenére, hogy az ajánlások, amelyeket a tanulmány az ENSZ BT felé az embargók hatékonyságának növelése érdekében megfogalmaz, nem kifejezetten a kézi- és könnyűfegyvereket célozzák, azok mégis jelentőséggel bírnak a kézi- és könnyűfegyverek szempontjából is.

Svédország indította el a lefegyverzésre, leszerelésre és újrabeilleszkedésre vonatkozó stockholmi kezdeményezést (SIDRR). A kezdeményezés célja olyan módokra és eszközökre irányuló javaslatok megfogalmazása volt, amelyek segítségével hozzá lehet járulni egy olyan kiszámítható keret megalkotásához, amelyben a lefegyverzés, leszerelés és újrabeilleszkedés (DDR) folyamatai megtervezhetőek és végrehajthatóak. A kezdeményezés eredményeként 2006-ban végső jelentést adtak ki, amely a DDR-programokban részt vevő nemzetközi szereplők számára fogalmazott meg ajánlásokat. Jelenleg a Folke Bernadotte Akadémia végzi a kezdeményezéssel kapcsolatos munkát.

A svéd Nemzeti Védelmi Főiskola (SNDC) foglalkozik a DDR-szakértők nemzetközi hálózatának fenntartásával és bővítésével, amely segítségével megosztható az elméleti és gyakorlati tudás és tapasztalat. Az SNDC tagja és jelenleg társelnöke az Integrált DDR Képzési Csoportnak (IDDRTG), amely olyan képzési intézmények csoportja, amelyek közös szándéka az ENSZ Integrált DDR-előírásaira (IDDRS) alapuló képzési anyag kidolgozása és megosztása.

Svédország (Külügyminisztérium) (25 millió SEK összegű) támogatást nyújtott az ENSZ Fejlesztési Programja (UNDP) Válságmegelőzési és Helyreállítási Hivatalának (BCPR) számára. Az UNDP és Svédország kormánya megállapodást írt alá, amelynek célja a kézi- és a könnyűfegyverek EBESZ területén való megsemmisítésének támogatása. Ez a 2006 júniusában svéd kezdeményezésre az EBESZ Főtitkársága és az UNDP BCPR által aláírt szándéknyilatkozat révén vált lehetővé. E célra elkülönített pénzeszközöket utaltak ki a Belorussziában, Montenegróban és Tádzsikisztánban folyó közös EBESZ–UNDP SALW-projektek, a Bosznia és Hercegovinában folyó SALW-projektek (UNDP SACHIB), valamint a SEE Regionális Kézifegyver-program (SEESAC) számára.

Svédország Ukrajnával és Lettországgal együtt részt vesz a háromoldalú lőszermegsemmisítési projektben Ukrajnában. A Külügyminisztérium hozzájárulása a 2007–2009-es időszakban 3,8 millió SEK.

A Külügyminisztérium továbbá a következő projekteket támogatja 2005 óta:

— a kézifegyverek felmérése, Genf: évente 1 millió SEK alaptámogatás (2005, 2006, 2007),

— Kézifegyverek Elleni Nemzetközi Hálózat (IANSA): 350 000 SEK (2006–2007),

— Viva Rio: 350 000 SEK (2006), 275 000 SEK (2007) az „En la Mira” hírlevél számára,

— Genfi fórum: 250 000 SEK (2007),

— SIPRI (az alaptámogatáson túl): 265 000 SEK 2008-ban egy kutatási projektre, amely az egyes államok tekintetében az ENSZ hagyományosfegyver-nyilvántartásában (UNROCA) szerepeltetett, a kézi- és könnyűfegyverek vonatkozó adatokkal foglalkozott; 1 921 000 SEK 2008-ban egy, a kézi- és könnyűfegyverek Afrikába irányuló transzferéről szóló tanulmányra; 1 885 000 SEK 2008-ban a SIPRI Évkönyvének szerkesztésére.

Svédország a SIDA-n keresztül támogatást nyújtott a nairobi folyamatnak, valamint az Amerikai-közi Lőfegyver Egyezmény végrehajtásának az Amerikai Államok Szervezetén és az ENSZ-en keresztül. Svédország pénzügyileg támogatta emellett a Nyugat-afrikai Államok Gazdasági Közösségének (ECOWAS) kézifegyverekre vonatkozó nyugat-afrikai programját (20 millió SEK 2006–2007 során) és az ENSZ leszerelésért és fejlődésért tevékenykedő regionális központját (UN-LiREC) (12 millió SEK 2005–2007 során).

A SIDA továbbá a következő SALW-projekteket támogatja 2005 óta:

— a Saferworld Globális Program, a program SALW-alkotórészei, 10,6 millió SEK (2005–2007),

— ISS Globális Program, a program SALW-alkotórésze, 13 millió SEK (2005–2007),

— UNICEF Globális Akna- és Kézifegyverprogram, a program SALW-alkotórésze, 7,75 millió SEK (2006–2007),

— az Oxfam (Egyesült Királyság) nyugat-afrikai SALW-programja, 12 millió SEK (2006–2007),

— az ENSZ kézifegyverekre vonatkozó programja Sierra Leonéban, 5 millió SEK (2006),

— az ARIAS közép-amerikai SALW-programja, 4,5 millió SEK (2005–2007), Kristna Fredsrörelsen/Parliamenti Fórum Globális SALW-programja, 10 millió SEK (2005–2007).

A Sida továbbá számos régióban és országban nyújtott támogatást DDR-programoknak:

— a Világbank több országot átfogó leszerelési és újrabeilleszkedési (MDRP) DDR-programja a Nagy Tavak térségében, 40 millió SEK (2006–2007),

— az OAS MAPP-programja (DDR) Kolumbiában, 21,8 millió SEK (2006–2007),

— Kolumbiai Nemzeti Egyetem, DDR-program, 1,5 millió SEK (2007).

A Svéd Fegyveres Erők részt vettek a következő projektekben vagy támogatták azokat:

— részvétel a háromoldalú (Svédország, Ukrajna, Lettország) lőszer-megsemmisítési projektben Ukrajnában (lásd fent),

— pénzügyi támogatás az UNDP kézifegyver-ellenőrzési és -csökkentési projektjének (UNDP SACHIB) Bosznia és Hercegovinában.

EGYESÜLT KIRÁLYSÁG

Az Egyesült Királyság progresszív politikák és programok segítségével küzd a kézi- és könnyűfegyverek iránti kereslet és kínálat, valamint ezek beszerezhetősége ellen. A Kül- és Nemzetközösségi Ügyek Minisztériuma, a Fejlesztési Minisztérium és az Egyesült Királyság Nemzetközi Fejlesztési Minisztériuma együttműködik az Egyesült Királyság politikájának végrehajtása érdekében, ezt kiegészíti a Globális Konfliktusmegelőzési Közös Alap alá tartozó 3,1 millió GBP összegű, 2008–2009 időszakra szóló, a nukleáris anyag nyilvántartására és ellenőrzésére szolgáló állami rendszerre (SSAC) vonatkozó stratégia. Az elmúlt évben az Egyesült Királyság több ENSZ ügynökség és nem kormányzati szervezet programját támogatta, amelyek a fegyverek és lőszerek begyűjtését, kezelését és megsemmisítését, a meglévő regionális megállapodások végrehajtását, a nemzeti cselekvési tervek és jogszabályok elkészítését és végrehajtását, valamint a helyi civil társadalom kapacitásépítésének elősegítését célozták. Kulcsfontosságú partner volt az egyesült királyságbeli székhelyű Saferworld nem kormányzati szervezet. Az Egyesült Királyság a kézifegyverekről készített felméréshez is támogatást nyújtott annak érdekében, hogy segítse a kézi- és könnyűfegyverek ellenőrzésével és a fegyveres erőszak csökkentésével kapcsolatos szakpolitika-központú elemzést, továbbá támogatta a kézifegyverekkel összefüggő kérdésekkel és a fegyverkereskedelmi szerződéssel kapcsolatosan folytatott, a Kézifegyverek Elleni Nemzetközi Hálózat (IANSA) és a fegyverzet-ellenőrzési kampány által koordinált, világméretű kampánytevékenységet és népszerűsítést.

Az Egyesült Királyság a CPP-n keresztül, valamint a Kézifegyverek Regionális Központjával és a Saferworlddel együttműködve segíti a kézifegyverek ellenőrzéséért felelős, működő nemzeti tájékoztatási központok megalapítását Burundiban, a Kongói Demokratikus Köztársaságban, Dzsibutiban, Eritreában, Etiópiában, Kenyában, Ruandában, a Seychelle-szigeteken, Szomáliában, Szudánban, Tanzániában és Ugandában, valamint támogatja a SALW-kérdésekkel kapcsolatos nemzeti cselekvési tervekkel kapcsolatos munkát, beleértve a SALW-államokon belüli előállítására, gyártására, exportjára, importjára és transzferére vonatkozó és az eltérések megakadályozására irányuló új megfelelő nemzeti jogszabályok elkészítését is.

Az Egyesült Királyság 2007-ben 102 másik állammal, valamint 37 nemzetközi szervezettel és nem kormányzati szervezettel együtt részt vett egy G